Ўзбекистоннинг энг машҳур сиёсий тутқуни 82 ёшда\nмай 05, 2007\nСовет даврида Ўзбекистондаги таниқли давлат арбоби бўлган Аҳмаджон Одилов 82 ёшга тўлди. Аҳмаджон Одилов йигирма икки йилдирки, туғилган кунларини қамоқхонада нишонлайди.\nОддий деҳқон оиласидан чиққан А.Одилов Намангандаги Совет Иттифоқида йирик қишлоқ хўжалиги комплексини бошқарган. Унинг қишлоқ хўжалик маҳсулотларини қайта ишлашни йўлга қўйиш бўйича киритган таклифлари СССР Сиёсий бюроси томонидан маъқулланган ва тажриба Иттифоқнинг барча республикаларида тадбиқ этилган. А.Одилов нафақат халқ, балки ҳокимиятнинг энг юқори поғоналарида юксак обрў ва нуфузга эга бўлган.\nАйнан ўзининг нуфузи ва дадиллиги сабабли қамалгани таъкидланадиган А.Одилов Совет Иттифоқи ва Ўзбекистон мустақиллик даврининг энг ёрқин сиёсий тутқини тимсолига айланган.\nА.Одиловнинг укаси Муҳсин аканинг айтишича, 82 ёшни қаршилаган кекса маҳбуснинг соғлиғи ёмон эмас. У қамоқхона шароитларидан ҳам шикоят қилаётгани йўқ. Туғилган куни арафасида А.Одилов қамоқхонада ўзининг энг яқин қариндошлари, ўғли ва набиралари билан дийдорлашди.\nА.Одилов қамоқхонада қолаётган бир пайтда йиллар давомида қариндошлари унинг озод этилиши учун курашиб келди. Йиллар давомида ҳукуматга ўнлаб марта мурожаат қилинди. Натижасиз бу саъй-ҳаракатлардан яқинларининг ҳафсаласи пир бўлган кўринади.\n“Мурожаат қилавериб-қилавериб, энди мурожаатларнинг чегараси ҳам бор-ку. Бу ҳақда гапирилавериб-гапирилавериб, бу одамга бирор наф бўлмаган-да”, – дейди Муҳсин ака.\nСўнгги йиллар давомида мунтазам эълон қилиб келинаётган ва 60 ёшга кирган маҳбусларни озод этишни назарда тутувчи амнистиялар 80 ёшдан ошган А.Одиловни четлаб ўтмоқда. Бунинг сабаби расман қария тутқуннинг қамоқхона тартибларини мунтазам бузаётгани билан изоҳланади.\nА.Одилов Совет Иттифоқи агросаноатининг меъморлардан бири ҳисобланади. Бундай нуфузга эга одам партия мажлисларида порахўрликни тўхтатишга очиқдан-очиқ даъват этувчи чиқишлари билан танилган.\nМустақиллик даврида озод бўлгач, қисқа муддат ичида у мухолифатдаги партияларни қўллаб-қувватлаши ҳақида билдирганлардан бири эди.\nИнсон ҳуқуқлари ҳимоячилари ва А.Одиловнинг яқинлари унинг қамокда қолаётгани ортида айнан сиёсий сабаблар борлигини таъкидлайди.\n“Ҳукумат А.Одилов халқни кетидан эргаштира олишидан хавотирда бўлса керак. Халқ учун бу одам конкрет ишларни қилган ва одамлар ишончини қозонган”, – дейди А.Одиловнинг озод этилиши учун курашаётган ҳуқуқ ҳимоячилардан бири Аъзам Турғунов.\nНаманган вилоятининг Поп туманида улкан агросаноат комплекси бунёд этган А.Одилов Москва билан тўғридан-тўғри алоқада бўлган. Халқ орасида юксак обрў ва нуфузи билан танилган. Шу сабабли А.Одиловни ҳибс этиш учун советлар учун мисли кўрилмаган хавфсизлик чоралари амалга оширилган. А.Одилов дастлаб 1984 йилнинг август ойида ҳибсга олинганини унинг укаси Муҳсин Одилов шундай хотиралайди:\n“Шундай ваҳима...Бир одамни ҳибсга олиш учун минглаб одам келган. Улар автоматлар билан қуролланганди. Ҳарбий ва ўт ўчирувчи машиналар, осмонда эса вертолётлар пайдо бўлди. Уни Наманганга олиб бориш учун 70 километрлик йўлнинг ҳар 100 метрига милиция ходими қўйилганди. Одамларнинг кўтарилиб кетишидан ҳукумат жуда қўрқанди”.\nҲибсга олингандан сўнг А.Одиловга нисбатан расмий айб эълон қилинмади. Аммо у қарийб 7 йилни Москвадаги “Бутирка” қамоқхонасида ўтказди.\nСССР парчаланишидан аввал Ўзбекистон раҳбари Ислом Каримов унинг Ўзбекистонга қайтарилиши ва бу ерда судга тортилишини билдириб, марказга хат йўллагани айтилади.\nИкки йилни озодликда ўтказгандан сўнг қалбакилаштирилган иш асосида А.Одилов давлат мулкини талон-тарож қилишда айбланиб, Қўқон суди томонидан тўрт ярим йилга озодликдан маҳрум этилди.\nҚамоқда А.Одиловнинг жазо муддати яна олти марта узайтирилди. Яқинлари А.Одиловнинг озод этилишига унча умид қилаётгани ҳам йўқ. Аммо улар А.Одиловнинг номи бир кун келиб оқланишига шубҳа қилмайди.


Пеп мукаммал мураббий, Перунинг ЖЧ-2022га чиқиш имкониятлари паст, мураббийликдан кўра оилам муҳимроқ - Клаудио Писарро билан интервью / CHAMPIONAT.asia\n08:20А Серия. "Наполи" - "Дженоа" 6:0 0 08:06АПЛ. "Манчестер Сити" - "Лестер" 2:5 1 02:24Янги мавсум — янги рақам: Фатидан Ибрагимовичгача 5 02:00Olamsport: Оксана Чусовитинанинг муваффақияти, Конор жирканч иш қилди ва бошқа хабарлар 0 01:57Лига 1. ПСЖ, "Монако"да ғалаба ва бошқа натижалар 0 01:51Ла Лига. "Барселона" "Вильярреал" дарвозасига жавобсиз 4 та тўп киритди, Фатидан дубль 21 01:45А Серия. Роналдунинг голлари "Ювентус"га 1 очко олиб берди 43 01:40ПСЖ "Челси" хавбекини ижарага олиш ниятида 1 01:31ОЧЛ. Ҳамдаллаҳ "Ал Насср"ни чорак финалга олиб чиққан ўйиндан қайноқ ГАЛЕРЕЯ 3 01:15ОЧЛ. Ғарб минтақасида чорак финалнинг барча иштирокчилари маълум 22 01:00АПЛ. "Вест Хэм" "Вулверхэмптон"га ҳеч қандай имконият қолдирмади, Боуэнндан дубль 2 00:42ОЧЛ. "Ал Насср" "Ал Таавон"ни мағлуб этиб, чорак финалга йўл олди 4 00:15Ла Лига. Лопеснинг дубли "Атлетик"ка ғалаба келтирди ва бошқа натижалар 0 00:08"Шанхай Шеньхуа" ҳужумчиси Стефан Эль-Шаарави Италияга қайтиши мумкин 0 00:05Спортчилар ижтимоий тармоқларда (Sunday) 0\n14 авг 14:20\nТеглар : интервью БаварияКлаудио ПисарроВердерПеру\n- Футболни тугатгач ўзингизни қандай ҳис қиляпсиз, қандайдир ноқулайликлар сезилмаяптими?\n- Йўқ аксинча, бу яхши ва ёқимли. Ҳар томонлама тинчлантирувчи ҳисларни сезяпман (кулади). Узоқ йиллик карьерам давомида бир неча бор фаолиятимни тўхтатишни ўйлаб кўрганман ва буни ўзимга ҳам айтишган. Лекин, мен футболни тарк этишни истамасдим. Ҳар сафар яна тўп тепишга қарор қилганимда барибир даврим тугаётганлигини ҳис қилар эдим ва бу мен учун жуда оғриқли эди.\n- Ҳали фаолиятингизни якунлаганингизга бир йил ҳам бўлмади. Табиийки, футбол ичида яшаган инсоннинг бу ердан ажралиши қийин. Сиз бундай ҳолатга қандай кўникяпсиз?\n- Ҳамма нарсанинг муъайян вақти бўлади. Менда ҳам бу нормал ҳолатда кечди деб айта оламан. Ҳозир байрамлардан завқ оладиган, оилам билан бирга кўпроқ бўладиган пайтим. Футбол муҳитидан четда яшашга ҳам кўникишим керак. Менимча, ҳаммаси жойида ва ўз вақтида бўлгани мақул. Тўғри, баъзида ўша кийиниш хоналари-ю, жамоадошларим билан ўтган хотиралар, стадион тўла мухлисларимни эслаб тураман. Улар ҳаётимнинг бир қисми ва ҳеч қачон ёддан чиқмайдиган лаҳзалар бўлиб қолади.\n- Фаолиятингизни сўнгида ўз ватанингиз Перуга қайтиб, "Альянса Лима" жамоасида ўйнамоқчи бўлганингиз ростми?\n- Тўғри, бу менинг режаларимда бор эди. 2019 йилнинг охиригача шартнома имзоланишим керак эди. Барибир, ўз мамлакатим лигасида чемпион бўлмагандим ва менда бундай орзу йўқ эмасди. Лекин, "Вердер" даги мураббийларим ва раҳбарият жамоадан кетишимга қарши чиқишди. Улар мени Германияда қолиб, кейинчалик мутахассис бўлиб ишлашимни хоҳлашган.\n- Биламизки, машҳур футболчилар фаолиятларини якунлагач, ўзлари тўп тепган собиқ жамоаларга мураббий бўлиб ишга ўтишади. Хўш, сиздачи? Агар танлаш имконияти бўлганда "Бавария"ни бошқарган бўлармидингиз ёки "Вердер"ни?\n- Тўғрисини айтганда, анча ўйлантирадиган савол. Юқоридаги икки клуб мен учун ҳақиқий мактаб бўлган десам янгилишмайман. Айнан шу жамоалар мени оммага танитган, улар менга барча шароитларни яратиб берган. Қаерда ўйнаган бўлсам ҳам ва нима қилган бўлсам, барчасини клубим ва футбол учун қилганман. Иккиси ҳам мен учун бирдек қадрли. Лекин, танлаш имкониятим бўлганда "Бавария"ни танлар эдим. У ерда доим максимал атмосфера яратилади ва барча ўз ишига чуқур масъулият билан ёндошади. Табиийки, бундай муҳитда маълум бир миссияни амалга ошира оласан. Лекин, ҳозирча қаерда ишлашимни аниқ белгилаб олганим йўқ.\n- Ҳозир гувоҳи бўляпмизки, Бундеслигада ўрнатган бир қанча рекордларингизни бугунги давр футболчилари янгилаб улгуришяпти. Бундай вазиятда улар сиз учун қандай қийматга эга?\n- Мен болалигимда бугунги эришган ютуқларимни ҳатто тасаввур ҳам қила олмасдим. То бугунгача бўлган узоқ йўлда мен ўз олдимга қўйган марраларимга қаттиқ интилдим. Тўғри, Германиядан ҳам кўра кучлироқ лигаларда ўйнашни орзу қилганман. Лекин, бу ер менга кўплаб имкониятлар эшигини очган ва ўз уйимга айланиб қолган. Бу ерда кўплаб индивидуал совринлар ютдим. "Бавария"да бир неча бор тўпурарлик. Тўғри, ҳозирги ўрнатган рекордларим бир неча бор янгиланиб бўлди ва бу табиий ҳол. Футбол ривожланяпти, ҳаммасини тўғри қабул қиламан. Айниқса, Левандовскига алоҳида ҳурматим бор, у ҳақиқий топ форвард. Лекин, рекордлар ҳақида гап кетар экан, барибир унинг эгалари доим ёдда сақланади. Сенинг исминг ва сенинг миллатинг клуб тарихидан муқим жой олса, демак сен футболга ниманидир берганингни ҳис қиласан. Бу албатта ёқимли.\n- Ҳаётингизнинг кўп қисми Германияда ўтди. У ер сизга нималарни ўргатди?\n- Жуда кўп нарса. Дастлаб бу ерга кўчиб келгач, ҳамма нарса қатъий тартиб остида эканлиги мени ҳайрон қолдирди. Тезда кўникиб кетишимга отам сабабчи бўлган десам, адашмаган бўламан. У ҳарбий соҳада ишлар эди ва уйда ҳам қатъий назоратда бўлганман. Адаптация осон кечган. Энг ноқулай томонлари овқатланиш ва об-ҳаво борасида содир бўлган. Энг муҳими немис мураббийлари қўл остида футбол оламига турли ракурслардан қарашни ўрганганман. Ҳозир шу ерда яшайман ва бу ернинг маданиятини тўлиқ ўзлаштирганман.\n- Нима учун мураббий бўлишни жиддий ўйлаб кўрмагансиз?\n- Фаолиятим охирлаб бораётган йиллар Гвардиола менга мураббийлар мактабига боришни тавсия қилиб, мендан маҳоратли мураббий чиқишини айтиб ўтган эди. Бироқ, менга оила ва яқинларим муҳимроқ. Хаёлни чалғитувчи ҳар қандай жиддий ва масъулият талаб этувчи ишларга унчалик хоҳишим йўқ.\n- Футбол оламида сиз энг кучли деб ҳисоблайдиган бир мураббий, жамоадош ва рақибингизни айта оласизми?\n- Мураббий шубҳасиз Пеп. У мен кўрган мутахассислар ичида энг яхшиси. Ўйин тактикасини тузишидан тортиб, ҳар бир ўйинчисини рақиб жамоа спецификасига қараб майдонга мослаштиришигача ўта аниқлик билан ишлайди. У шунчаки мукаммал. Жамоадошга тўхталсак, бразилиялик Роберто. У билан бир биримизни жуда кучли тушуниб ҳаракат қилганмиз, майдонда ҳам, майдон ташқарисида ҳам. Рақибимга келсак, уругвайлик Диего Лугано. Унга қарши кечган ҳар бир ўйин мен учун жанг эди. Айниқса Копа Американинг турли турнирларида бир неча бор тўқнаш келганмиз. Аммо, асл ҳаётда ундай эмас. Ўртамизда дўстона ҳурмат ва ўзаро яқинлик бор.\n- Карьерангиздаги 3та эсда қоларли муҳим воқеа?\n- Иккита айтишим мумкин. 2013 йилда "Бавария" билан эришган олтин требл ва 2015 йилда Перу билан Копа Америкада ютган бронза медалларим. Булар карьерамни безаб туради.\n- Миллий жамоангиз сизда қандай хотираларни қолдирган?\n- Эсда қоларли барча хотиралар Германия билан боғлиқ! Қайси болакай ёшлигидан терма жамоада тўп тепишни орзу қилмайди. Мен буни ўзимда фақат орзу сифатида қолиб кетмаганидан хурсандман. Омадлиман, термада сардор бўлдим. Европага кўчиб ўтганимдан сўнг, дунёқарашим бутунлай ўзгарган. У ердаги футболни маҳаллий футболимизга ҳам сингдиришга ҳаракат қилганман. Лекин, термада мен каби бир иккита легионерлар бор эди холос. Амалда эса бу жуда паст кўрсаткич бўлиб, кўп бора тажрибасизлик қилганмиз. Миллий жамоамга европача футбол етишмасди. Ягона армоним - Жаҳон чемпионатида ўйнамаганим. Ҳозирги авлод буни уддалашди. Бундан хурсандман. Улар бунга ҳақли. Лекин, Россия-2018 га чақирилмаганимдан қаттиқ афсусдаман. Аммо, буни қабул қилишга мажбурман. Балки, ўйин амалиёти етишмагандир. Мураббийни қар орини ҳурмат қиламан.\n- Ҳозирги замонавий Перунинг ютуқларида Рикардо Гареканинг ҳиссасини қандай баҳолайсиз?\n- Тан олиш керак, у терма жамоага жуда кўп нарса бера олди. Европача динамик схема олиб кирди. Футболчиларни прессингга ўргатди аввало. Муҳими бизга етишмаган ишончни қайтарди. Қайсидир маънода Перу футболининг олдинги томирларини тиклади.\n- Перу миллий терма жамоасинининг Қатар-2022 йўлидаги имкониятларини қандай баҳолайсиз?\n- Албатта, таркиб ҳар томонлама ўсди. Лекин, мени ҳавотирда ушлаб турувчи омиллар ҳам йўқ эмас. Биринчи галда мен легионерларимиз кўпайишини кутгандим. Сўнгги турнирлардаги ёрқин ўйинлари эвазига бир нечта ёш футболчиларимизга Европанинг топ лигаларидан таклифлар тушганди. Лекин, раҳбарият негадир истеъдодларни мамлакатда олиб қолмоқчи. Мен бунга мутлақо қаршиман. Европа ҳавосини олган ўйинчида барибир ранг-баранглик кузатилади. Лекин, сўнгги саралашларда ёши анча ўтиб қолган маҳаллий элита футболчилари йиғинга жалб этиляпти. Бу эса натижаларнинг ҳам ўсишига салбий таъсир кўрсатяпти. Перуни ЖЧда кўришни истайман, лекин бу миссияни амалга ошишини қийин деб ўйлаяпман. Лекин, футбол марафонга ўхшайди, унда нима бўлишини олдиндан айта олмайсан.\n- Сизни юртингиздаги элчихонада юридик мансабдор сифатида иш бошлаганингизни эшитдик. Хўш, Писсаро ушбу позициядан туриб қандай режаларни мўлжалламоқда?\n- Аввало, ватандошларимга қўлимдан келган барча ёрдамимни аямайман. Биринчи галда, ишни футболдан бошлайман. Маҳаллий футболимизга йирик инвестициялар киритилишини ташкиллаштирмоқчиман.\nFifa.com сайтидан Юсуфбек Сайдалиев таржимаси\nБундеслига. “Бавария”нинг мағлубиятсиз серияси якунланди. “Хоффенхайм” мюнхенликларни тор-мор этди 74\nБундеслига. Марказий ўйин: "Хоффенхайм" - "Бавария" учрашувининг асосий таркиблари маълум! 7\nБундеслига. "Шальке" ўз майдонида "Вердер"га ютқазди 0\n14 авг 14:30:32\n18 авг 16:38:58\n14 авг 17:29:02\npisarro yaxshi xurmatga sazovvor oyinchi


Шоуменликдан сиёсатчиликка: «Халқ хизматчиси» Владимир Зеленский ҳақида нималар маълум?\nЖаҳон 16:40 / 22.04.2019 40772\n“Биз сиз билан биргаликда бошқа Порошенко учун овоз бериб, бошқа Порошенкони сайлагандик. Биттаси бақирарди: “Путин, сенга кўрсатиб қўяман”. Иккинчиси эса жаноб Медведчук орқали Москвага салом йўлларди. Биринчиси доллар 10 гривна бўлишини айтарди, иккинчиси эса уни 30 гривнадан қиларди”.\n“Мен сиёсатчи эмасман, бу тизимни синдириш учун келган оддий одамман”.\n“Мен Украина шарқидаги ҳарбий ҳаракатлар ҳудудида кўп марта бўлганман ва Порошенко айтганидек ҳарбий чақирувдан қочмаганман”.\n“Мен ҳеч қачон Россия президенти Владимир Путин ва Чеченистон раҳбари Рамзан Қодиров билан гаплашмаганман. Уруш бошланганидан кейин Россияга бормаганман”.\n“Мен Украинани қаергадир олиб борадиган Мусо эмасман. Украина Европага боради. Агар одамлар шунга қарор қилса, мен бу танловни ҳимоя қиламан”.\n“1+1” телеканали билан шартномам бор ва бундан бошқа бизнес йўқ.\n“Порошенко – “қўй терисини ёпинган бўри”. Нима учун сизнинг конфетларингиз Москвада сотилмоқда? Нима учун ёнингиздаги барча одамларнинг қўли иккита?”\n“Порошенко кўплаб ютуқларга эришди - ЕИ билан визасиз режим, автокефалия, украин тили, армия. Аммо у булардан ўз манфаати йўлида фойдаланмоқда”.\n“Мен фақат бир муддат учун қоламан ва муштларимни тугиб, Порошенконинг атрофидагилар сиёсат майдонида қолмаслиги учун барча ишни қиламан”.\n“Украина халқи қаршисида тиз чўкишга тайёрман”.


13:35 / 09.09.2019 2516 pdf Ўқиш режими + -\nИмом Ғаззолийгача фалсафа Исломга қарши ҳужум қилар ва мусулмон уламолар ҳимояланиш билан кифояланар эдилар. Худди Ислом айбдор-у, илми калом уламолари унинг номидан фалсафага узр айтаётганга ўхшар эди.\nИмом Ғаззолий эса ўзлари фалсафани яхши билганлари учун, унинг камчилик ва айбларини англаб етганлари учун, бевосита унга шиддатли ва аёвсиз ҳужум қилишни йўлга қўйдилар. Бунинг учун аввал фалсафани кўпчиликка улар тушунадиган услуб ва тилда англатиш лозим эди. Чунки ўша давргача фалсафа китоблари кўпчилик тушунмайдиган услуб ва тилда ёзилар эди. Уни фақат файласуфларгина англаб етар эди. Бу эса ўзига хос тўсиқ яратган ва файласуфлардан бошқаларга фалсафа ҳақида сўз юритиш имконини йўққа чиқарган эди.\nИмом Ғаззолий «Мақосидул фалосифа» номи билан осон тил ва услуб ила китоб ёзиб, кўпчиликка фалсафа нима ва файласуфлар нимани мақсад қилиб олганликларини тушунтириб бердилар. Бу китобда имом Ғаззолий фалсафий истилоҳларни ва файласуфлар юритадиган баҳсларни ҳеч қандай шарҳ ёки танқид қилмай, уларнинг айни ўзини келтирдилар.\nИмом Ғаззолий кўпчиликка фалсафа нима, файласуфлар ким ҳамда уларнинг мақсадлари қандайлигини англатиб олганларидан кейин, фалсафани танқид қилишга ўтдилар.\nБу ишни имом Ғаззолий асосан «Таҳофутул фалосифа» номли китобларида амалга оширдилар. Бу китобнинг муқаддимасида имом Ғаззолий ўша пайтларда бошқалардан ўзларини юқори тутадиган тоифалар чиққанини, улар исломий ибодатлардан бош тортаётганларини, динга шиор бўлган намозга ўхшаш нарсаларга паст назар билан қараётганларини, ҳаром қилинган нарсалардан сақланмаётганларини, баъзилари эса бутунлай диндан чиқиб кетганларини ва бошқа афсусланарли ҳолатлар бўлаётганини айтадилар. Сўнгра мазкур шахсларнинг куфрга кетишлари сабаби ҳақида қуйидагиларни ёздилар:\n«Аммо уларнинг куфрларининг сабаби Суқрот, Буқрот, Афлотун, Аристотулис каби улуғ исмларни, уларнинг издошларидан ақллари ўткирлиги, усулларининг гўзаллиги, ҳандаса, мантиқ, табиат ва илоҳиётга оид илмларни нозик жойларигача билишлари ҳақидаги мақтовларни, ниҳоятда ақлли бўлганлари учунгина ана шу ишларни қила олишлари ҳақидаги муболағали гапларни эшитганларидир.\nШунингдек, ана ўшалар ақллари ўткир бўлишлари ва фазллари кўп бўлишига қарамай, шариатлар ва динларни инкор қилишлари, динлар тўқиб чиқарилган ҳийла-найрангдан иборатлигига эътиқод қилишлари ҳақидаги ҳикояларни тинглаганларидандир».\nИмом Ғаззолий ўзларининг бу китобларига тўртта муқаддима қилганлар. Биринчисида ўз услубларини, иккинчисида файласуфларнинг ҳолини, учинчиси ва тўртинчисида уларнинг шариат билан тўқнашадиган ва тўқнашмайдиган илмларини баён қилганлар.\n1. Файласуфларнинг «Олам қадимдир», деган гаплари.\nФайласуфлар ўзларининг турли ақлий далилларидан келиб чиқиб, «Олам қадимдир, у кейин пайдо бўлган ҳам эмас, уни биров яратган ҳам эмас», деган фикрни айтганлар.\nИмом Ғаззолий уларга олам қадимий илоҳий ирода ила мавжуд бўлгани, ўша ирода оламнинг маълум вақтда вужудга келишини ирода қилгани, ундан олдин мавжуд бўлиши ирода қилинмагани, шунинг учун у пайдо бўлмагани, янги пайдо бўлган ҳар бир нарса эса силсила ила охирги ва қадимги сабабга бориб тақалиши ва ўша сабаб Аллоҳ таоло эканлигини таъкидладилар.\n2. Файласуфларнинг «Аллоҳ таоло жузъий нарсаларни билмайди», деган гаплари.\nФайласуфларнинг фикрича, гўё Аллоҳ таоло фақат собит куллиётларнигина билади. Шу нарса Унинг камолига мос келади. Жузъий – майда нарсалар ўзгариб туради. Шунинг учун уларга боғлиқ илм ҳам ўзгариб туради. Илмнинг ўзгариб туриши эса Аллоҳ таолонинг камолига тўғри келмайди. Аллоҳ таоло инсониятнинг амалларини жамланган шаклда, умумий ҳолда билади, холос. Одамлардан алоҳида шахсларнинг қилган амалини билмайди.\nИмом Ғаззолий Аллоҳ таоло ўша жузъий амалларнинг барчасини ўзгармас битта илм ила билишини таъкидлайдилар.\nИмом Ғаззолий эса жисмларни йўқдан бор қилишга қудрати етган Аллоҳ таоло уларни чириганларидан кейин қайта тирилтириши осонроқ эканини таъкидлайдилар.\nРасулжон Мамажонов 19:16 / 10.09.2019\n11:20 / 09.09.2019 1504\n11:30 / 09.09.2019 1110\n2054 14:00 / 04.05.2020\n3271 13:40 / 16.09.2019\n4198 23:21 / 02.12.2016\n4722 16:03 / 23.03.2020


Нигерияда Пермнинг «Амкар» жамоаси футболчисининг рафиқаси ўғирлаб кетилди - Спорт UZ - Скачать музыку бесплатно новинки музыки 2016-2017\nНигерияда Пермнинг «Амкар» жамоаси футболчисининг рафиқаси ўғирлаб кетилди\nНигериянинг Варри шаҳрида номаълум шахслар томонидан Пермнинг «Амкар» жамоаси футболчиси Фегор Огуденинг рафиқаси ўғирлаб кетилди. Бу ҳақда «Goal.com» хабар беради.Ўйинчининг сўзларига қараганда, унинг рафиқаси Маимунат болалари билан сайрга чиқишни режалаштирган. Уйи яқинида унга номаълум кишилар ҳужум қилган. Улар аёлни Огуденинг автомобилига тиқиб, воқеа жойидан яширинган. Жиноятчилар болаларга тегинмаган. Кейинроқ машина бошқа шаҳардан топилган.«Мен ўша заҳотиёқ полицияга мурожаат қилдим. Ўғрилардан ҳозиргача ҳеч қандай хабар йўқ. Мен рафиқамнинг қаердалигини билмайман», — деди Огуде.Ушбу мавсумда «Амкар»нинг 14 та ўйинида қатнашган 28 ёшли ярим ҳимоячи ҳозирги пайтда Нигерияда таътилни ўтказаётган эди.


Эркаклар учун! Оила бахти йўлидаги 22 қадам - Yoshlar.com\nЭркаклар учун! Оила бахти йўлидаги 22 қадам\nАксарият ҳолларда оиладаги катта жанжаллар кичик муаммолардан бошланади. Агар биз турмуш ўртоғимизга қандай муносабат ёқишига ёҳуд ўзимизга аҳамиятсиздек кўринган баъзи нарсалар, ҳолатлар севимли инсонимиз учун муҳим эканлигига эътибор қаратсак, оиладаги тушунмовчиликлар анчагина камаяр экан.\nНасиб қилса, уйланиб, ола хуржунни бўйнимга олганимга яқинда беш йил бўлади. Тўғри, дарёдек тез оқиб кетаётган умр учун беш йил худди беш сониядек гап. Лекин мен учун ана шу йилларнинг ҳар бир куни алоҳида сабоқ бўлди, десам адашмайман. “Қарс икки қўлдан чиқади” деган гап қанчалик тўғрилигини оилали бўлибгина билдим. Икки инсоннинг бир-бирини севиб, тушуниб, келишиб яшаши натижасидагина тинч-тотув, аҳил оила бўлади. Сизнинг аёлингиз қандайлигини билмадим-у, лекин менинг хотинимдек қайсар, инжиқ аёл фақат битта бўлса керак. Меҳрибон, озода, тартибли ва пазандалигини ҳам айтиб ўтмасам, унга нисбатан бироз ноҳақлик бўлар. Лекин ичимдагини топ деб юриб, тағин “мен билан умуман гаплашмайсиз” деб жанжал қилиши, ҳали у, ҳали бу нарса ёқмаслиги, тартибга чақиравериши баъзида ҳиқилдоғимга келади. Шунда уни қайта тарбиялашни ўзим учун мақсад қилдим, фақат бунинг учун уни ўзгартирмадим, аксинча, тарбиявий ишларни ўзимдан бошладим. Озгина қунт ва сабр... Натижа эса ёмон эмас!\nМен бу тавсияларни ўз тажрибамдан келиб чиқиб ёздим. Ва бу “қўлланма”ни ишдан қайтганида хотини кулиб кутиб олишини истаган эркаклар билан бўлишмоқчиман.\n1-қадам: Тонг отди. Тоза дазмолланган кийимларни эгнингизга кийиб, аёлингиз тайёрлаган мазали нонуштадан баҳраманд бўласиз. Сизни меҳр ила ишга кузатаётган умр йўлдошингизга сиз ҳам чиройли табассум ҳадя этинг. Атрофингизда парвона аёлингиз бунга лойиқ. У бундан-да кўпроғига муносиб эканлигини сиз яхши биласиз.\n2-қадам: Уйга қайтаётганда ишдаги муаммоларни елкангизга ортиб келмасликка ҳаракат қилинг. Фарзандларингиз ва хотинингиз сизни қовоқларингиздан қор ёғаётган ҳолда кўриб, қўрқишларини истамасангиз, очиқ чеҳра билан уйга кириб келинг.\n3-қадам: Оила аъзоларингиз билан дастурхон атрофида ўтирганда, кун қандай ўтганига қизиқинг. Ўзингиз ҳам кун давомида бўлиб ўтган қизиқарли воқеалардан сўзлаб беринг. Инсон нима истаётганини суҳбат орқали билдиради. Шунингдек, бу жараён фарзандларингиз ва аёлингизни нималар ташвишга солаётганини билишингизга ёрдам беради.\n4-қадам: Кайфиятингиз бўлмаса, бунга атрофдагилар айбдор эмас! Сизнинг авзойингиз бузуқлиги учун бошқаларнинг ҳам кайфиятини туширишга уринманг. Яхшиси, кайфиятингиз ёмонлигини оила аъзоларингизга билдирманг.\n5-қадам: Ўзингизни бошқаларни тинглашга, тушунишга ўргатинг. Бошқалар ҳам ўз фикрига эга эканлиги ёдингиздан кўтарилмасин, уларнинг мулоҳазалари сиз учун қадрли эканлигини кўрсатинг. Яхши суҳбатдош бўлишга ҳаракат қилинг. Дилкаш суҳбатлар, қизиқарли мавзулардаги мунозаралар оила аъзоларини янада яқинлаштиради.\n6-қадам: Эътиборли бўлинг. Тўғри, энг катта ва қадрли совға эътибор, лекин совға беришни унутиб қўйманг. Байрам кунлари, оилангиз учун аҳамиятли бўлган саналар, масалан, туғилган кунлар, тўйингиз бўлиб ўтган кунда аёлингиз ва фарзандларингизни совғалар билан сийлаб туринг. Муҳим саналарни ҳам кутиш шарт эмас. Аёлингизга кутилмаган совғалар ҳадя қилиш билан унинг кўнглини тоғдек кўтаришингиз мумкинлигини ўзингиз ҳам яхши биласиз.\n7-қадам: Аёлингизнинг ҳаракатларида ёки қилган ишларида, тайёрлаган таомида бирор камчилик кўрсангиз, буни турмуш ўртоғингизнинг кўнглига тегмайдиган қилиб айтиш мумкин. Кичик муаммоларни овозни баландлатиш ёки ҳақоратлар билан ҳал этиб бўлмайди.\n8-қадам: рафиқингизнинг ёнида бошқа аёлларни мақтаманг. Ўзгаларнинг ютуғини унга рўкач қилманг. Бундай қилганингиз билан аёлингиз яхши томонга ўзгармайди, аксинча сизга жаҳл қилиб, аразлаб қолиши мумкин. Ундан кўра, хотинингизнинг меҳнатини қанчалик қадрлашингизни айтинг. Уй юмушлари биз ўйлаганчалик осон ишлар эмас. Биз-ку ишдан уйга қайтиб, дам оламиз, уй бекалари эса суткасига 24 соат ишлайди. Бундай меҳнаткаш аёлингизни мақташ асло ёдингиздан чиқмасин.\n9-қадам: Турмуш ўртоғингиз қариндошларингиз, ота-онангизни бошига кўтариб ҳурмат қилади. Уйингиздаги чақалоқни ҳам сизлаб гапиради. Сиз ҳам шунга яраша унинг оила аъзоларига ҳам ҳурматда бўлинг. Қариндошлари, ота-онасидаги камчиликни кўрсангиз, буни рафиқангизга айтишингиз шарт эмас. Мабодо аёлингиз билан “сен-мен”га бориб қолганингизда ҳам улар ҳақидаги гапларни аралаштирманг. Эртага муносабатларингиз ўз ўрнига тушиб кетганда уялиб қолманг, дейман-да.\n10-қадам: Яқинлари, қариндошлари, дугоналари билан кўришиб туришига тўсқинлик қилманг. Чойхоналар, гап-гаштакларга кетаётганингизда “Мени ҳеч қаерга юбормайсиз, зиёфатларингизнинг эса чеки кўринмайди” деган гапларни эшитишни истамасангиз, чекловларни камроқ қўйинг. Аёлингиз, фарзандларингиз билан сайрга чиқишни оилавий одатга айлантиринг.\n11-қадам: Ишхонада бўлганингизда аёлингизга қўнғироқ қилиб, хабар олиб туринг. Уни севишингизни эслатиб туришни ҳам унутманг. Уйга қайтишингизга мўлжаллаб ширин таомлар тайёрлаб турган аёлингизга бу янада илҳом бағишлайди.\n12-қадам: Аёлингизни ҳақоратламанг. Қўл-оёқларингиз югурик бўлмасин, аёл кишига фақатгина иродаси кучсизларгина қўл кўтаради. Бегоналар ва фарзандларингиз олдида унга қаттиқ гапирманг. Билингки, бир кун жанжал бўлган уйдан 40 кун файз-барака кетади. Ур-тўполон билан вазиятни ижобий ҳал қилиб бўлмайди. Баъзида эркак киши ҳам сукут сақлашни билиши керак.\n13-қадам: Турмуш ўртоғингизнинг ижтимоий келиб чиқиши қандай бўлишидан қатъи назар, бу ҳақда гапирманг. Сиз бу нарсаларни билиб туриб унга уйлангансиз, фарзандларингизнинг онасини камситиш яхши эмас.\n14-қадам: Сиз оиланинг бошисиз, лекин аёлингизга ҳадеб “мен сендан устунман” деб зуғум ўтказаверманг. Оила бахтининг яна бир калити “сен” ва “мен” сўзлари ўрнига “БИЗ” олмошини қўллашдир. Бу бир-бирингиз учун яшаётганингиз белгиси.\n15-қадам: Аёлингизнинг жаҳли чиққанида ёки нимадандир сиқилганида уни тушунишга ҳаракат қилинг. Хамдард бўлинг, қўллаб-қувватланг, тинчлантиришга ҳаракат қилинг. Фақат жаҳл билан жавоб қайтарманг. Аёллар ҳамдардликка эркаклардан кўра кўпроқ муҳтож бўлишади.\n16-қадам: Дам олиш кунларини оилангизга бағишланг. Рўзғорда ва уй юмушлари орасида эркак киши масъул ҳисобланган баъзи ишлар бор. Масалан, жўмраклар, электр жиҳозларини кўздан кечиринг. Камчиликларини бартараф этинг. Шунингдек, кўнгилочар жойларга фарзандлар билан бирга бориб, ҳафта давомида йиғилиб қолган чарчоқларингиздан қутулсангиз бўлади.\n17-қадам: Аёлимиз биз учун пардоз қилиб, чиройли либосларини ҳам биз учун кийишар экан. Энди биз ҳам шунга яраша жавоб қайтаришимз керак. Шунинг учун хотинингизнинг ташқи кўринишига аъло баҳолар бериб туринг, илтифотли бўлишга ҳаракат қилинг.\n18-қадам: Аёллар мақтовга ўч бўлишади. Аёлимнинг феълини ўрганиб, бунга амин бўлдим. Уддалаган иши кичик бўлса ҳам, бу иши учун сиз уни ҳаммадан ҳам кўпроқ мақтанг.\n19-қадам: Қайси соҳа ёки жабҳада бўлмасин, турмуш ўртоғингиздан кучли эканингизни кўрсатишга ҳаракат қилманг. Ҳақиқатни тан олишимиз керак, баъзи жойларда аёллар биздан кўра анча билимлироқ. Масалан, рўзғор ва болалар тарбиясида.\n20-қадам: Имкон қадар молиявий масалаларни ижобий ҳал этинг. Аёллар миннатчи эркакларни ёмон кўришади. Бизнинг эса нимага қанча сарф-ҳаражат қилганимизни таъкидлайверадиган одатимиз бор. Бу аёлларнинг асабига тегар экан. Айниқса, рўзғор, болалар ва унга кетган пуллар ҳақидаги фикрларингизни сўз билан ифодаламаганингиз маъқул.\n21-қадам: Уй ишларида аёлингизга ёрдам бериб туринг, сиз ишда қанчалик чарчасангиз, аёлингиз ҳам уйда болалар билан бўлиб шунчалик толиқади. У ҳам инсон, бироз ҳордиқ чиқариш имкониятини яратинг.\n22-қадам: Сизни камроқ сўроқ қилишларини истасангиз, кунлик режангиз ҳақида қисқача маълумот беришингиз мумкин. Турмуш ўртоғимиз биздан хавотир олгани учун кўп хабар олар экан. Шунинг учун қўнғироқларга жавоб беролмай қолишингиз, уйга кеч қайтишингиз ҳақида огоҳлантирсангиз, олам гулистон! Яна битта дилхираликнинг олдини олган бўласиз.\nБиз аёлимизни ўзгартиришга, ўзимизга, оила аъзоларимизга, бор-йўғимизга мослаштиришга, кўништиришга мажбур қиламиз. Ўзимиз-чи? Деярли, ҳеч нарса. Мана шу қадамлар билан тинч, осуда “қўрғонимизни” янада мустаҳкамлашимиз мумкин. Мана, менинг бахтли ҳаётим сиз учун мисол бўлсин!\nБахтли оиланинг хўжайини


Бош саҳифа Ўзбек насри онлайн антологияси Ғози Раҳмон (1947-2020)\nРубрика: Ғози Раҳмон (1947-2020)\nҒози Раҳмон (Раҳмонов Ғози Маҳмудович) 1947 йил 16 декабрда Қашқадарё вилоятининг Чироқчи туманидаги Лангар Ота қишлоғида туғилган. Қарши Давлат университетининг филология факултетини тамомлаган (1968). «Чумолилар сўқмоғи» (1990), «Меҳрим сенга, табиат» (1991), «Орият шажараси» (1994), «Соҳибқирон юртининг полвонлари» (1995), «Мувозанат тарозиси» (1997), «Қодир полвоннинг юртга қайтиши» (2002), «Лангар Ота тарихи», «Қашқадарё полвонлари кураши тарихидан» (2006), «Чақмоққа айланган умр» (2007), «Эна сўз фарёди» (2008) каби китоблари нашр этилган. «Эл-юрт ҳурмати» ордени билан тақдирланган (2003).\nКатта Чақил тоғи орасидаги барлосларнинг Саркенти овулида дунё бино бўлган куни туғилган дуркунгина ўғил болага Жумақул деб исм қўйдилар. Худди ўша йили Саркентидан жудаям узоқда олти ой совуқ изғирин бўладиган минтақада жамики йўқсиллар бирлашиб катта тўнтариш қилишган экан. Ўша тўнтаришнинг давоми…\nМерганнинг отда ўтириши қарқара қушга ўхшайди. Бироқ кўзлари қисиқ, бодом қабоқ, қароқлари қип-қизил қонталаш, қўлидаги лочин қушнинг кўзлари монанд. У туғилиб вояга етган Сардоба қишлоғидан отнинг бошини ўнг тарафга бурсангиз Бухорога, чапга қайрилсангиз Жайҳуннинг нақ ўзига олиб чиқади. Қарқара мерган давоми…\nБўри болалайдиган унгур оғзида илоннинг кулча бўлиб ётишини, бўриваччаларни вақт-бевақт илон қўриқлашини бир овчидан эшитгандим. Очиғи, ўша гапни муболаға деб ўйлаб, қўл силтаб қўйгандим. Кейинроқ ўзимнинг бошимдан ўтган мана бу воқеа кўзимни мошдай очиб қўйди. Хоҳ ишонинг, хоҳ ишонманг, орадан давоми…\nОйпари ёввойи каптарнинг сулув боласи, негадир бошқа қариндошларига сираям ўхшамас, аъзойи бадани оппоққина тук билан қопланган эди. У осмон билан бўйлашадиган “Келин учди” жарида яшарди. Ўтган йили эрта баҳорда жардан бехос тарма учдию уяси бузилиб кетди. Қоронғу тўс-тўполонда тасодиф қайиғининг давоми…\nҒози Раҳмон. Тазарру (ҳикоя)\nШамолни сўкма,Нон-тузингни тўкма.Бурунги нақлдан. Кўзи хира тортиб қолган Пирман чол беҳасса йўлга чиқиб, сув ювиб кетган жарликка бехос тушиб кетди. Буни қарангки, ўзи ёмон кўрадиган қўшниси Жаббор мерган боғига сув очаётиб кўриб қолди-ю, бобони қутқарди. Бели лат еган экан, ёш давоми…\nҒози Раҳмон. Шукуҳли карвон (қисса)\nХИЗР ЮРГАН ДАШТ… Бундай барокатли дашт Амирлик ҳудудида танҳою ягона, десаям бўлаверади. Абдуллахон замонида Зарафшон суви қўл меҳнати билан Эски Анҳор канали орқали шу кенг даштнинг ярмидан кўпини сероб қилганида Бухородан Қарши орқали Самарқанд сари йўл олган карвонлар, бу даштнинг давоми…\nҒози Раҳмон. Дунё асбоби (ҳикоя)\nАгар киши Исо каби юкини кўчага олиб чиққанда ҳам, игна унинг йўлини тўсиши мумкин. Зеро игна дунё асбобидир.Жалолиддин РУМИЙ Бу мангу обод маскан Ҳисор тоғларидаги Ҳазрати Султон, Хўжа пирпироқ чўққиларининг этагида, улар бағрида эримай ётадиган, яхмалак ёпунчуғи сариқ саратон офтобидагина давоми…\nАқал бир мушукка бўлсанг меҳрибон,Демак саломатдир сендаги имон.Хисрав Деҳлавий. Ойша кампир болалигини яхши эслайди. Ҳов анови Шовуз тоғ этагидаги барлосларнинг Ёна юрти – Саркентида яшарди. Тошдан орасига лой қўйиб, панжакаш қилиб сувалган пастмаккина, арча балорли уйлар, шундоққина уйлар ёнида улардан-да давоми…


Уч навни синадик – Сурхон тонги\nБош саҳифа / Қишлоқ хўжалиги / Уч навни синадик\nОктябр 12, 2017\tҚишлоқ хўжалиги Изоҳ қолдириш 660 Кўрилди\nҚишлоқда ўсиб, азалдан деҳқончилик билан шуғулланиб келаяпмиз. Отам Шопўлат Эшназаров колхоз ва ширкат хўжалиги даврида узоқ вақт пахтачилик бўлими бошлиғи бўлган, катта жамоага раҳбарлик қилган. Мен олийгоҳни битириб келиб, бироз вақт иш тополмай турганимда отам шундай маслаҳат бердилар: “Мен бир умр далада ишлаб кам бўлмадим, беш нафар фарзандни тарбияладим, уйли-жойли қилдим. Фермер хўжалиги тузиб, ишлайсан”.\nОтамнинг раъйига қарши боролмай, 2003 йили “Фар- ҳод Шопўлат ўғли” фермер хўжалиги ташкил этиб, 15 гектар майдонда деҳқончилик қила бошладик. Ютуғимиз кўпайди, 15 йил мобайнида пахта, ғалла тайёрлаш режаларини мудом бажариб келдик. Илғорларимиз ҳисобига ер майдонимиз 150 гектарга чиқиб борди. Фақат ўтган йили фермер хўжаликларини ихчамлаштириш ҳисобига далаларимизнинг бир қисмини бошқа фермер хўжаликларига бердик.\n2016 йил кузида 25 гектар майдонга экилган “Аср” навли буғдойни намунали парваришлаганимиз туфайли жорий йил ўрим мавсумида ҳар гектар ғаллазордан 60 центнердан сифатли дон йиғиб олдик. Шунинг 87 тоннасини давлатга топширган бўлсак, қолгани фермер хўжалигимиз аъзоларига бўлиб берилди. Бу рағбат деҳқонларимизни анча руҳлантирди. Шу боис, 2018 йил ҳосил учун ғалла экишни бошлаб юбордик.\nЖорий йил баҳорида 42 гектар майдонга уч хил нав ғўза чигитини экдик. 9 гектар ерга “Наманган-77”, 15 гектар майдонга “Бешқаҳрамон”, 18 гектар далага “Порлоқ” навлари уруғи қадалди. Буни биз ўз ихтиёримиз билан қилганимиз йўқ. Экиш даврида уруғлик топиб бериша олмагани учун уч хил нав чигити экишга мажбур бўлдик. Бу бир томондан бизни анча ташвишга қўйган бўлса, иккинчи жиҳатдан синаш учун имкон бўлди. Уч далада парваришланган уч нав учун алоҳида-алоҳида агротехник тадбир ишлаб чиқдик. Навлар хусусиятини ҳисобга олиб парвариш ташкил қилинди. Натижа ёмон эмас. “Порлоқ” навидан 28 центнердан, “Наманган-77” навидан 32 центнердан, “Беш- қаҳрамон” нави чигити экилган далалардан 40 центнердан пахта йиғиб олиб, жами давлатга 115 тонна хомашё топширдик. Ҳосилимизнинг ҳаммаси юқори навларга сотилди. Иқлим Муртозова, Мавжуда Маматқулова, Ойгул Бозорова каби теримчилар ҳосилни йиғишда жонбозлик кўрсатишди. Теримчиларга бугунгача 52 миллион сўм тарқатдик.\nДаромадимизнинг асосий қисмини техника сотиб олишга сарфлаяпмиз. Чунки техникасиз деҳқон ҳеч бир муваффақиятга эриша олмайди. Тўлқин Турсунбоев, Баҳром Мустонов, Ўрол Чориев каби тажрибали механизаторларимиз бошқараётган чопиқ ва ҳайдов тракторлари оғиримизни енгил қилмоқда. Жамоамиз қўлга киритаётган муваффақиятларда Нурали Турсунов, Тўлқин Қурбонов, Ғулом Шаймонов, Бахтиёр Чориев сингари омилкор сувчиларимизнинг хизмати алоҳида. Улар ҳар бир ишда доно маслаҳатчи ва жамоанинг суянчи.\nҚумқўрғон туманидаги “Юсуф Сурайё” фермер хўжалиги етакчиси\nОлдинги Фаровонлик сари\nКейинги Ишонч оқланди


04 март 2021, Тошкент вақти: 18:07\nМаълум бўлишича, ЮСАИД ушбу дастурни уч йил давомида маблағ билан таъминлайди. Айни дастур Ўзбекистондаги 72 маҳаллада демократик ривожланиш тизимларини яратиш, маҳалла фуқароларига хизмат қиладиган маҳаллий инфратузилмани яхшилаш ва янги иш ўринларини ташкил этишни ўз олдига мақсад қилиб қўйган.\n“Маҳалла” жамғармаси вакили Қодиржон Тиллабековнинг таъкидлашича, жамғарма низомига кўра, ҳомий ташкилотлардан келиб тушган маблағлар, аввало, аҳолининг кам таъминланган қисмини қўллаб-қувватлашга сарфланади. Шунингдек, маҳаллалардаги турли хайрия тадбирларига харажат қилинади. Бундан ташқари, маҳаллалар фаолиятини мувофиқлаштириш, уларнинг ижтимоий инфратузилмасини ривожлантиришга йўналтирилади.\n“Озодлик” мухбири маҳаллаларни демократлаштириш ҳақида маҳалла оқсоқолларининг қандай тушунчага эгалиги билан ҳам қизиқиб кўрди. Бу ҳақдаги саволларга оқсоқолларнинг аксарияти жавоб беришни истамади. Ўз фикрини изҳор этганлари ҳам кўпчилик фуқаролар, хусусан, оқсоқоллар ҳам айни тушунчанинг мағзини чақа олмаслигини маълум қилди.\nИнсон ҳуқуқлари ҳимоячиси Искандар Худойбергановнинг таъкидлашича, маҳалла ўзбекларда азалдан мавжуд бўлган демократик ташкилот эди.\n“Аммо мустақиллик йилларида ана шу мукаммал демократик бошқарув тизими буткул вайрон бўлди. Маҳаллада бир вақтлар ҳамма тенг ҳуқуқли эди. Энди эса барча масалаларни маҳалла қўмитаси ҳал қилади. Бу қўмита аъзолари ҳокимият томонидан тайинланган шахслардир”, деди инсон ҳуқуқлари ҳимоячиси.\nИ.Худоберганов Ўзбекистонда маҳаллани демократлаштириш дастурларини амалга ошириш учун ажратиладиган маблағлар аҳолининг сўз ва ҳуқуқ эркинлигини ривожлантириш ёки кафолатлаш учун сарф этилмаслигини таъкидлади. Унинг айтишича, фуқаролар ўз муаммолари юзасидан матбуот орқали чиқиш қилишига имкон яратилсагина демократик жараён ўз ўрнидан силжийди. Бироқ ҳокимиятнинг бу жараённинг олға силжишига қаршилиги сарфланган маблағлар самара бермаслигига олиб келади.


Боткен вилоятининг Ўзбекистон билан чегарадош ҳудудида жойлашган Таян қишлоғи аҳолиси "Қўшни давлат Қирғизистонга тегишли ерларни босиб олмоқда", деган иддао билан чиқмоқда.\nТаян қишлоғи Ўзбекистоннинг Сўх анклави билан чегарадош. Бу ердаги ўзбек-қирғиз чегара ҳудуди баҳсли бўлгани учун шу кунгача аниқланмаган. Таянликлар ўзбек чегарачилари йил сайин ноқонуний равишда чегара чизиғини Қирғизистон ичкарисига қараб суриб келаётганини иддао қилиб, бунинг натижасида улар бир вақтлар чорва молларини боққан яйловлар ва тоғларга чиқа олмай қолганидан норозилик билдирмоқда.\nТаян қишлоғининг 60 ёшдаги яшовчиси Жапар Аляпов ўзбек чегарачилари тоғ ва яйлов йўлини тўсиб қўйганини айтди:\n- Бизнинг эски чегара ҳудудимиз Ўзбекистонга ўтиб кетиб қолаяпти. Бу ерларда биз мол боқар эдик. Ўзбек томони чегарани йилдан-йилга Қирғизистон ичкарисига жилдиригани сабабли ҳамқишлоқларим билан шаҳарликларга ўхшаб яшаб қолдик. Чунки молларимизни қўрадан чиқара олмаймиз, уларни боқадиган яйловларимиз, тоғларимизга ўзбек чегарачилари бизни киритмаяпти, -деди Жапар.\nТаянлик Маҳамадалининг айтишича, Ўзбекистон чегарачилари мазкур ҳудудни мунтазам тарзда назорат қилади. Бироқ қишлоқда қирғиз чегарачилари йўқ. Шунинг учун ҳам Таян қишлоғи аҳолиси ҳукуматдан мазкур ҳудуд қирғиз чегарачилари томонидан қўриқланишини ва ўзбек томонининг чегараларни жилдиришига қаршилик кўрсатишини талаб қилмоқда.\n- Ўзбекистонликлар тоғларимиздан тош, ўтин, арчаларни талаб олиб кетишаяпти. Уларга қаршилик қиладиган ҳеч ким йўқ. Биз тоққа чиқсак ўзбек чегарачилари бизни қувиб ҳайдашади, -деди Маҳамадали.\nБир неча ҳафта аввал таянликлар ва Ўзбекистон чегарачилари ўртасида низо чиққан эди. Ўзбек ва қирғиз маҳаллий расмийлари ҳаракати билан низонинг тўқнашувга айланиб кетиши олди олинган. Маҳаллий аҳоли, агар вазият ўнгланмаса бу каби низолар тўқнашувларга айланиб кетишидан ташвиш билдирмоқда.\nБироқ Таян қишлоқ ҳукумати раҳбари Сулаймон Қамчибеков Ўзбекистон томони қонун доирасида ҳаракат қилаётгани ва шартли чегарани ноқонуний жилдириш ҳаракатлари бўлмаганини айтди:\n- Биз давлат рўйхатга олиш агентлигига бориб ҳужжатларни кўрдик. Тоғ ёнбағирлари Ўзбекистон ҳудудига қарашли экан. Куни кеча Яйлов қўмитаси ҳам бориб, бу ҳужжатларни кўриб келди, -деди Сулаймон Қамчибеков.\nДеярли бир ярим минг километрдан иборат Ўзбекистон-Қирғизистон чегарасининг 300 километри шу кунгача аниқланмаган. Аниқланмаган шартли чегара чизиғида расман 50 дан ортиқ баҳсли ҳудуд мавжуд экани айтилади.\nҚирғизистон Ички ишлар вазирлигининг маълум қилишича, жорий йил бошидан бери Ўзбекистон-Қирғизистон чегарасининг баҳсли ҳудудларида 4 маротаба турли низолар содир бўлган.\nЎзбекистон чегарадаги отишма учун масъулиятни Қирғизистон зиммасига юклади\nЎзбек-қирғиз чегарасида можаро бўлди


Тошкентда Ўзбекистон-Швеция ишбилармон доираларининг бизнес-форуми бўлиб ўтди\n17:27 / 22.02.2017\nЎзбекистон Савдо-саноат палатаси Швециянинг савдо ва инвестиция кенгаши «Business Sweden» билан ҳамкорликда Тошкент бизнес форуми ташкил этди. Мазкур форум доирасида Швециянинг Ўзбекистондаги фавқулодда ва мухтор элчиси И. Терсман (қароргоҳи Стокгольм шаҳрида жойлашган) раҳбарлигидаги Швеция бизнеси вакилларининг ташрифи амалга оширилди. Бу ҳақда Савдо-саноат палатаси матбуот хизмати хабар қилмоқда.\n2017 йил 22 февраль куни «International Hotel Tashkent» меҳмонхонасида ўзбек-швед бизнес форуми ҳамда Швециянинг йирик компаниялари иштирокида кооперацион биржа бўлиб ўтди.\nАнжуман ўтказилишидан кўзланган асосий мақсад икки мамлакат компаниялари ўртасида савдо алоқаларини йўлга қўйиш, Швеция компанияларининг Ўзбекистонда бизнес юритиш бўйича тажрибаларининг тақдимотини ўтказиш, янги қўшма корхоналарни ташкил этиш масалаларини муҳокама қилиш ва инвестиция лойиҳаларини ҳаётга татбиқ этишдир.\nДелегация таркибига Швециянинг тоғ-кон, энергетика, телекоммуникация, транспорт ва инфратузилмаларни ривожлантириш соҳаларидаги йирик компаниялари вакиллари кирган.\nАмалий учрашув чоғида икки мамлакат ишбилармонлари ўртасидаги ўзаро ҳамкорликни мустаҳкамлаш масалалари муҳокама этилди. Айни вақтда, Ўзбекистон-Швеция ўртасидаги ўзаро савдо кўрсаткичлари қуйидагича кўриниши олган (млн АҚШ доллари):\nТаъкидланишича, бугунги кунда Ўзбекистонда Швеция сармояси иштирокида 8та корхона фаолият юритади. Ташқи иқтисодий алоқалар, инвестиция ва савдо вазирлигида Швециянинг битта компанияси рўйхатдан ўтган.


imon.uz 2021-03-25 12:36:46 145\nСажда намознинг ички фарзларидан биридир. Инсон қодир бўла туриб, сажда қилмаса, яъни саждани қасддан тарк қилса, намози намоз ҳисобланмайди.\nРасулуллоҳ соллаллоҳу алайҳи ва саллам: “Мен еттита суяк билан сажда қилишга буюрилганман”, – деганлар (Бухорий ва Муслим ривояти).\nБизнинг мазҳабда сажда қуйидаги аъзолар билан амалга ошади:\n1) Юз (пешона ва бурун);\n2,3) Икки қўл;\n4,5) Икки тизза;\n6,7) Икки оёқнинг учи.\nСаждага борилаётганда ерга яқин аъзолар бирин кетин ерга қўйилади, яъни, тизза, қўллар, юз. Саждадан тураётганда ердан узоқ аъзолар биринчи кўтарилади, яъни, юз, қўл тизза.\nЗаруратсиз ерга таяниб туриш макруҳ. “Фатавои Ҳиндия” китобида шундай дейилади: “Агар намозхон сажда қилишни хоҳласа, аввало ерга яқин бўлган аъзони (ерга) қўяди. Бас (шундай экан), аввал тиззасини, сўнг икки қўлини, сўнг бурнини, сўнгра пешонасини ерга қўяди. Саждадан турганида аввал пешонасини, сўнг бурнини, сўнгра икки қўлини кўтаради...”.\n“Мухтасарул-виқоя” китобида эса: “(Намоз ўқувчи) рукудан сўнг такбир айтади ва сажда қилади. Саждага бориш асносида аввал тиззаларини сўнгра қўлларини ерга қўяди, (саждадан турганида) такбир айтади ва аввал бошини сўнгра икки қўли ва тиззаларини ердан кўтаради...”, – дейилган.\nВоил ибн Ҳужр розияллоҳу анҳудан ривоят қилинади: “Набий соллаллоҳу алайҳи ва саллам сажда қилсалар, икки тиззаларини икки қўлларидан олдин қўярдилар. Турсалар икки қўлларини икки тиззаларидан олдин кўтарар эдилар” (“Сунан” эгалари ривоят қилишган).\nУшбу ҳадисга кўра:\n1. Саждага кетаётганда аввал тиззалар, сўнг қўл ерга қўйилади.\n2. Саждадан тураётганда аввал қўллар, кейин тиззалар кўтарилади. Ҳанафий мазҳабига кўра, саждага бораётган одам аввал икки тиззасини, сўнг қўлини ерга қўяди. Қўлининг бармоқлари орасини очиб ё қаттиқ қисиб олмайди, ўртача ҳолда бир-бирига тегизиб жипс тутади. Қўлини икки қулоғининг юмшоғи баробари қилиб, юзини ерга қўяди.\nҚўлларнинг тирсаклари қориндан узоқда ушланади, қорин эса икки сонидан узоқда бўлиши керак. Сажда вақтида оёқ бармоқлари қиблага қараши керак.\nСажда пайти пешона ва бурун тегиб туриши керак. Абу Ҳанифа раҳматуллоҳи алайҳ айтадики:\n“Пешона ва бурундан бири ихтиёрий ҳолатда тегиши жоиз. Саждада пешонанинг ўзи ерга тегиши, буруннинг тегмай қолиши, жоиз. Макруҳ эмас. Аммо пешона қолиб, буруннинг ўзи тегса, жоиз, бироқ макруҳдир”.\nИмом Абу Юсуф ва имом Муҳаммад наздида пешона ерга тегиши шарт. Имкони бўла туриб, пешонани ерга қўймай сажда қилинса, бу сажда ҳисобланмайди. Саждада бурун билан сажда қилиш узр ҳолатларда мумкин.\nБарча имомлар сажда вақти пешона ва буруннинг ерга тегишини мустаҳаб деб айтишган.\nСажда вақтида уч ёки ундан кўпроқ марта “Субҳана роббиял аъло” деб тасбиҳ айтилади. Тасбиҳ сони ками уч марта ва кўпайса, тоқ айтилиши яхшироқ. Имом мўътадил бўлиши керак, токи қавм малолланмасин.\nСажда вақти бош қаттиқ юзага қўйилиши керак. Пешона қарор топмайдиган, яъни ноқулай ва сирғаниб, ботиб кетадиган пахта ёки тариқ кабиларга сажда қилмоқ билан намоз дуруст ҳисобланмайди.\nИкки сажданинг орасида ўтирилади. Бу ўтириш вақти “Субҳаналлоҳ” деб тасбиҳ айтиш вақти миқдорида бўлиши кифоя. Бу “қавма” дейилади ва суннатдир.\nСаждага боришда, иккинчи сажда қилиш учун ўтиришда ва саждадан туришда “Аллоҳу акбар” деб такбир айтилади.\n1. Сажда намознинг фарзи.\n2. Сажда рукудан кейинги фарз амал.\n3. Рукудан саждага кетишда аввал тиззалар, кейин қўл, кейин юз ерга қўйилади.\n4. Юз икки қўл орасига қўйилади.\n5. Пешон ва бурун юзнинг қисмлари ҳисобланади.\n6. Пешона ва бурун билан сажда қилиш мустаҳаб.\n7. Узрли бўлмаган ҳолда пешона ерга тегмаса, сажда сажда ҳисобланмайди.\n8. Сажда вақти тирсаклар қориндан узоқ бўлиши керак.\n9. Сажда вақти қорин тиззага тегмаслиги, ораси очиқ бўлиши лозим.\n10. Сажда вақти уч марта “Субҳана роббиял аъло” деб тасбиҳ айтилади.\n11. Саждада тасбиҳни ками уч марта айтиш ва кўпайтирса, тоқ айтиш суннат.\n12. Намозда икки сажда орасида ўтириш “қавма” дейилади ва қавма суннат.\n13. Қавмада бир тасбиҳ миқдори ўтирилади.\n14. Саждага боришда, саждадан туришда “Аллоҳу акбар” деб такбир айтилади.\nБизнинг диёрларда ҳанафийлик мазҳабига кўра ана шундай сажда қилинади.\n(“Ҳидоя”, “Бадоеъус-саноеъ”, “Мажмаъул-мақсад” китоблари асосида тайёрлади)


Шайх Рамазон Бутий: Масжидлар қурилиши… Унинг зийнати ва беҳуда безаклари | Azon.uz - Ахборот-таҳлилий портал\nШайх Рамазон Бутий: Масжидлар қурилиши… Унинг зийнати ва беҳуда безаклари\n22:30 04.07.2018 2497\nНақш солишнинг ҳукми нима?\nНақш ҳаммага маълум нарса. Безаклардан иборат нарсани нақш дейилади. Мана бу (девордаги) шакллар нақшдир.\nҲўп, энди бунинг ҳукми нима?\nБу ерда бизларнинг масжид биноси учун йиғилган маблағни нақш ва безакларга сарф қилишимиз билан масжидни ўз чўнтагидан безашни хоҳлаётган кишининг маблағини сарф қилиниши ўртасида катта фарқ бор.\nАгар биз масжидни безаш ва унга нақшлар солиш учун пул сарф қилишни хоҳласак, гарчи у минбар ёки меҳроб ёки унинг қайсидир бир жойи бўлсин, у ерга масжид биноси учун йиғилган маблағни ишлатиш жоиз бўлмайди. Чунки одамлар бу пулларни масжид қуриш учун беришди. Бу пуллар масжид биноси учун йиғилди. Шундай экан, бирор киши томонидан: «Муҳтарам жамоат, масжид қурилиши учун ёрдам керак, масжид қурилишига хайри эҳсон қилинглар», - деб жамланган пулларнинг бир тийинини ҳам масжиднинг безак ишларига ишлатишимиз мумкин эмас. Безак ишлари бино қуриш номи остига кирмайди. Бу барча (уламолар) томонидан иттифоқ қилинган.\nАгар биз масжид биноси учун йиғилган ёки вақф қилинган маблағни нақш ва безаклар учун сарф қиладиган бўлсак, бу биринчидан ҳаром қилинган иш, иккинчидан бу ишни қилган одам зомин бўлади. Яъни у одам безаклар учун ишлатган ушбу қийматни масжид биноси учун таъминлаб бериши керак бўлади.\nАммо бу пуллар бир шахс тамонидан сарф қилинса яъни, у киши: «Мен масжидни безамоқчиман, ўз пулимга нақшли минбар ясаб бермоқчиман», - деса, уламолардан баъзилари бу ишни ҳаром деган, баъзилари макруҳи танзиҳий деган. Яъни бу одам энг камида ҳеч қандай савобга эришмайди, чунки у макруҳ. Уламоларнинг айримлари: «Йўқ, бу ҳаромдир», - деган.\nБунинг далили нима? Далил ўтган салафларимизнинг тутган йўлларидир. Аллоҳ улардан рози бўлсин.\nСаййидимиз Умар розияллоҳу анҳу масжид қуришга буюриб, қурилиш учун мутавалли бўлган кишига: «Қизил, сариққа бўяшдан сақлангин», яъни масжидни безашдан эҳтиёт бўл, - дедилар.\nЛекин бинони яхшилаб, мустаҳкам ва пишшиқ қилиб қуриш мумкин, аммо уни безашга буюрилган эмас.\nҲўп, бунинг ҳикмати нима? Ҳикмати шуки, мен бунинг ҳикмати ҳаммага маълум деб ўйлайман.\nИнсон масжидга кираётганида бозорлардан, дунё ва унинг дунёвий ишларидан қочган ҳолида киради. У масжидга нима учун келади? Роббиси билан бирга ёлғиз қолиш учун келади. Дунёдан 15-30 дақиқа узилиб, Яратган Ҳожаси билан бирга бўлиш учун келади. Энди тасаввур қилинглар, бу одам масжидга келиб қиблага юзланганида ёки масжид деразаларига қараганда у ерда яшил-қизил рангдаги, учбурчак, тўрт бурчак шаклдаги ойналарни кўради. Мен ҳам инсонман масжиднинг девор ва устунларидаги турли нақшларни кўриб, унинг чирой ва зийнатлари ҳақида ҳамда бу ажойиб соҳа экани тўғрисида ўйга чўмаман. Бу ишлар мени намоздан чалғитади.\nБас энди бу масжид мени дунёдан узоқлаштириб Аллоҳнинг остонасига олиб ўтиш ўрнига, дунёга улоқтириб ташлайди. Бунинг сабаби нима? Сабаби мана бу безак ва нақшлардир.\nМен ҳам оддий бир инсонман, бу ишда мен ўз нафсимни оқлай ҳам олмайман.\n«Албатта нафс, ёмонликка ундовчидир».\nИмом Бутийнинг «Фиқҳус-сийра» номли 21-видео суҳбатидан эркин таржима қилинди.\nҒуломов Абдуллоҳ таржимаси.


The Daily Mail: Россия ўқув машғулотлари сони бўйича НАТОдан ўзиб кетди\n02:23 / 13.08.2015 4584\nЭкспертларнинг фикрича, Россия ва НАТОнинг ҳарбий ўйинлари давлатлар ўртасида ишончсизлик муҳитининг кучайишига олиб келмоқда, деб ёзмоқда The Daily Mail нашри.\nБуюк Британия нодавлат тадқиқот маркази European Leadership Network ўзининг тадқиқотлари натижаларига кўра Россия ва НАТОнинг охирги катта миқёсдаги ҳарбий машғулотлари худди давлатлар қуролланган тўқнашувга тайёргарлик кўраётгандек кўриниш олганини таъкидламоқда.\n“Афтидан, Россия НАТО билан НАТО эса Россия билан тўқнашувга тайёргарлик кўраётганга ўхшайди”, деб айтмоқда марказ директори Иен Кернс.\nБундан ташқари, тадқиқот натижаларининг кўрсатишича, Россиядаги машғулотлар анча каттароқ кўриниш олган.\nМисол тариқасида шундай маълумотлар келтирилмоқдаки, уларга кўра НАТО жорий йилда 15 минг ҳарбий иштирокида тахминан 270та машғулот ўтказмоқчи бўлган бир пайтда Россия 80 минг кишини жалб қилган ҳолда 4000та машғулот ўтказишни режалаштирмоқда.\nРоссия билан АҚШ муносабатларидаги совуқлик бир йил аввал Қримнинг Россияга қўшиб олиниши сабабли юзага келган эди. Ўшандан бери Россия ҳарбий қудратининг кучайтирилгани ҳақида бир неча маротаба маълум қилинганди. Россияда турли қўшинлар иштирокида мунтазам равишда машғулотлар ўтказиб турилади. Яқинда минглаб россиялик разведкачилар Россиянинг жанубий вилоятларида ҳамда Арманистонда машғулотлар ўтказишни бошлади.


Мазкур транзакция Ўзбекистон корпоратив эмитентлари орасида чиқарилаётган биринчи халқаро облигация ҳисобланади.\n22 апрел куни «UzAuto Motors» АЖ жаҳон молия бозори иштирокчиларига 300 млн АҚШ доллари миқдоридаги халқаро облигациялари чиқарилишини ва инвесторлар билан телеконференциялар ўтказилишини эълон қилди.\nКомпания матбуот хизмати хабар беришича, жараён Ўзбекистон Молия вазирлиги ёрдамида амалга оширилади.\nАввалроқ, «Ипотека банк» Ўзбекистон банклари орасида биринчилардан бўлиб халқаро молия бозорига миллий валютада еврооблигация чиқаришга муваффақ бўлгани хабар қилинганди.\nУнда 785 млрд сўм (75 млн AҚШ доллари эквиваленти) миқдоридаги еврооблигациялари халқаро Вена фонд биржасида йиллик 16 фоиз (16,5 фоиз эффектив) купон ставкаси асосида муваффақиятли жойлаштиришга эрилишилгани билдирилган.


Самарқандда 100 мингдан зиёд абонент ЭҲНАТга уланди. Келгуси йил охиригача бошқалар ҳам уланиши шарт - zarnews.uz\nПрезидентимизнинг 2017 йил 13 ноябрдаги "Электр энергияси ва табиий газ назорати ва ҳисобининг автоматлаштирилган тизимини жадал жорий этиш чора-тадбирлари тўғрисида"ги қарорига кўра, аҳоли ҳамда улгуржи истеъмолчиларнинг электр энергия истеъмолини назорат қилиш, ҳисобга олишнинг автоматлаштирилган тизими жорий этилмоқда.\nМажбурий ижро бюроси вилоят бошқармасидан маълум қилинишича, бугунги кунда 100 минг 154 абонент электр энергиясини ҳисобга олиш ва назорат қилишнинг автоматлаштирилган тизимига (ЭҲНАТ) автоматик тартибида уланган.\nЮқорида қайд қилинган фармонда 2020 йилнинг охиригача абонентларнинг барчасини ЭҲНАТ билан қамраб олишни таъминлаш назарда тутилган. Шу боис айни пайтда Мажбурий ижро бюроси, электр таъминоти корхонаси, ички ишлар бўлими ҳамда маҳалла фуқаролар йиғинлари вакилларидан иборат ишчи гуруҳи истеъмолчиларни хатловдан ўтказмоқда.\nҚайд қилинишича, электр энергияси ва табиий газ истеъмолини ҳисобга олишнинг замонавий ускуналари истеъмолчиларга "Ҳудудий электр тармоқлари" АЖ ҳисобидан бепул ўрнатиб берилмоқда. Бунда бир абонентга ўртача 770 минг сўм сарфланаётгани инобатга олинса, ҳар бир истеъмолчининг шунча маблағ иқтисод қилаётгани англашилади. Шунингдек, пластикли ҳисоблагичи мавжуд истеъмолчиларнинг пластик картасида қолган пул маблағи янги ҳисоблагич учун очилган ҳисоб рақамига тушириб берилмоқда.\nЭлектр энергиясини ҳисобга олиш ва назорат қилишнинг автоматлаштирилган тизимга уланганлар сони ортиши натижасида электр энергияси учун тўловларнинг умумий миқдори ҳам ошган. Хусусан, Самарқанд шаҳрида 2018 йилнинг 8 ойида 144 миллиард 782 миллион сўм тўловлар амалга оширилган. Тўловларнинг 46 миллиард 597 миллион сўми аҳоли, 98 миллиард 185 миллион сўми улгуржи истеъмолчилар ҳиссасига тўғри келади.\nЖорий йилнинг 8 ойида эса электр энергияси учун 204 миллиард 164 миллион сўм тўловлар амалга оширилган. Шундан 62 миллиард 150 миллион сўми аҳолидан, 142 миллиард 14 миллион сўми улгуржи истеъмолчилардан ундирилган.\nКелгуси йил охиригача ҳамма уланиши шарт. Нега?\nДавлатимиз раҳбарининг қарори билан тегишли мутасадди ташкилотларга 2020 йилнинг охиригача янги ҳисоблагичларни ўрнатиш ишларини тугатиш вазифаси топширилган.\n- Аслида амалдаги тартиб бўйича электр энергияси учун ҳудудий электр тармоқлари корхонаси билан ҳисоб-китоб қилиш учун истеъмолчилар мажбурий тартибда ЭҲНАТга мос келадиган электрон ҳисобга олиш асбоблари билан, 750 кВА ва ундан юқори қувватга уланган истеъмолчилар эса ЭҲНАТга мос келадиган кўп функцияли (кўп тарифли) электрон ҳисобга олиш асбоблари билан таъминланган бўлишлари керак, - дейди "Ҳудудий электр тармоқлари" акциядорлик жамияти бўлим бошлиғи Валижон Қиличев. - Шундан келиб чиқиб олиб борилган тушунтириш-тарғибот ишлари натижасида айни вақтгача вилоятдаги мавжуд 800 мингдан зиёд абонентнинг 275 мингдан ортиғи замонавий ҳисоблагичлар билан таъминланган.\nҚайд этиш лозимки, Вазирлар Маҳкамасининг тегишли қарорига асосан ЭҲНАТга мос келадиган ҳисобга олиш асбоблари бўлмаганда, ҳудудий электр тармоқлари корхоналари истеъмолчилар ва субистеъмолчиларни электр тармоқларига улаш тақиқланади.\nЯнги тизимнинг афзаллиги нима?\nЖорий этилаётган янги тизим бир қатор афзалликларга эга. Хусусан, ҳисоблагич ўрнатилгач, ЭҲНАТга уланади, код киритилиб, ҳисоб-рақам очилади. Истеъмолчиларга SMS хабар орқали барча маълумотлар автоматик тарзда етказиб турилади. Мобиль телефон рақамига уланиши тўловни уйдан чиқмай "on-line" режимида амалга ошириш имконини беради. Энг муҳими, "шахсий кабинет" орқали ҳар бир истеъмолчи қанча электр энергияси сарфлаганини кузатиб туриш имконига эга бўлади.\nШу боис энди истеъмолчи электр таъминоти корхонаси ёки банкда навбат кутмайди. Янги тизимга улангач, истеъмолчи электр ҳисоблагич кўрсаткичини суратга олиб, ниманидир исботлашига ҳожат қолмайди.\nЯнги тизимда ҳисоблагичдаги маълумотларни компьютер назорат қилади. Электр таъминоти корхонаси ходимлари уйма-уй юришга кетадиган вақтини истеъмолчиларда юзага келадиган техник бузилиш, қисқа туташув ва бошқа ҳолатларни бартараф этишга сарфлайди.\nЯнги "ақлли" ҳисоблагичнинг яна бир хусусияти шундаки, маълумотларни сохталаштиришга уриниш, яъни ҳисоблагичга таъсир ўтказиш ҳолатлари юзага келса дарҳол ўчади ва тизимга хабар жўнатади. Истеъмолчи электр энергияси тўловини тўламаган тақдирда масофадан ўчиш хусусиятига эга.\nСамарқанд шаҳрида 100 мингдан зиёд абонент янги тизимга уланган. Нима ўзгарди?\nЖанжалнинг олдини олишга ҳаракат қилган аёл калтакланди\nОдамлар суддан қачон рози бўлади?\n“Ҳарбий хизматчиларнинг фарзандлари учун бериладиган тавсияномам бор. Лекин рўйхатдан ўтишда сизда ҳеч қандай имтиёз мавжуд эмас, деб чиқяпти”\nКоронавирус инфекциясига чалинган ургутлик бемор вафот этди\nХитой ва Мўғулистонда қора ўлат (вабо) ҳолатлари қайд этилди\nСамДУ коронавирус пора Россия АҚШ COVID-19 Иштихон ЙТҲ абитуриент Украина Ургут тумани Путин


15 августдан ҳамма нарса ўртача 18 фоизга ошади - zarnews.uz\n15 августдан ҳамма нарса ўртача 18 фоизга ошади\n15 августдан бензин, дизел ёнилғиси, табиий ва суюлтирилган газ, кўмир, электр энергияси, иссиқлиқ таъминоти, ичимлик суви, шунингдек жамоат транспортида йўл ҳақи тарифлари оширилади. Бу ҳақда Minbar хабар бермоқда.\nВазирлар Маҳкамасининг 30 июлдаги қарори билан деярли барча ёқилғи-энергетика ресурсларига нарх ва тарифлар ўртача 18 фоиз ошиши белгиланган.\n• Аи-80 нархи 4500 сўм (ҳозир – 4000 сўм, ўсиш — 12,5%),\n• дизел ёқилғиси – 5400 сўм (ҳозир 4800, +12,5%),\n• дизел ёқилғи – 5700 сўм (ҳозир 4900, +16,3%).\nАҳолига етказиб берилаётган 1 м³ табиий газнинг баҳоси\n• ҳисоблагич бўлганда 380 сўм (ҳозир – 320 сўм, ўсиш – 18,7 фоиз),\n• ҳисоблагичсиз овқат пишириш ёки совуқ сувни иситиш учун ишлатиладиган газнинг нархи 660 сўм (ҳозир – 553 сўм, +19,3%), хонани иситиш учун эса 380 сўм (ҳозир – 320, +18,7%) этиб белгиланди.\nМаиший истеъмол учун аҳолига сотилаётган бир килограм суюлтирилган газ нархи ҳозирги 950 сўм ўрнига 1120 сўм (+17,8%) бўлади.\n• Маиший истеъмолчилар учун 1 кВт•с электр энергияси нархи 250 сўмдан 295 сўмга (+18%) оширилса,\n• бошқа тоифадаги истеъмолчилар учун 450 сўм этиб белгиланди.\nАванс тўлов муддати ҳам 12 ойдан 6 ойгача туширилди. Кейинчалик ушбу давр 2 ойдан ортиқ бўлмаган муддатга қисқартирилади (ҳозир – 6 ой).\nСув таъминоти ва канализация хизматлари\n15 августдан иссиқлик таъминоти, сув таъминоти ва канализация хизматларига "рентабеллиги таъминланиши ҳисобга олинган ҳолда" янги тарифлар жорий этилиши белгиланди. Ҳозирча булар қанчага ўсиши номаълум.\nШаҳар йўловчилар ташиш транспортида (йўналишли ва йўналишсиз таксилар бундан мустасно) янги тарифлар ўрнатилади. Ҳозирча булар қанчага ўсиши номаълум.\n1 августдан Ўзбекистонда энг кам иш ҳақи, пенсиялар, стипендиялар ва нафақалар ҳажми 10 фоизга оширилди.


Тахтакўпирда МИБ ёрдами билан фуқаро боғчага ишга тикланиб, ҳақи ундирилди - Zamin.uz\nМажбурий ижро бюроси Тахтакўпир тумани бўлими иш юритувида Чимбой туманлараро фуқаролик ишлари бўйича судининг 26.06.2020 йилдаги ижро ҳужжатига асосан, жавобгар Тахтакўпир тумани 7-сонли мактабгача таьлим муассасасидан даъвогар А.Дуйсенбаевани ушбу мактабгача таьлим муассасасига психолог лавозимига ишга тиклаш ҳамда унга 16 млн. 122,0 минг сўм иш ҳакисини ундириб бериш бўйича ижро ҳужжати келиб тушган ва шу куни ижро ишини юритувини қўзғатиш тўғрисида қарор чиқарилган.\nМажбурий ижро харакатлари давомида, дастлаб томонларга мазкур қарорнинг нусхалари ва муассаса раҳбари номига мазкур ижро ҳужжатини бажарилишини таъминлаш, акс ҳолда келиб чиқиши мумкин бўлган ҳуқуқий оқибатлари тушунтирилган ҳолда огоҳлантириш хати юборилган.\nНатижада, фуқаро А.Дуйсенбаева Тахтакўпир тумани 7-сонли мактабгача таьлим муассасаси раҳбарининг бўйруғига асосан ишга тикланди ва унинг фойдасига ундирилиши лозим бўлган 16 млн.122 минг сўм иш ҳаки тўлиқ ундирилди.\nШу боис, мазкур ижро иши Ўзбекистон Республикаси “Суд ҳужжатлари ва бошқа органлар ҳужжатларини ижро этиш тўғрисида”ги Қонунининг 41-моддасига асосан тамомланди. “Замин” янгиликларини “Telegram”да кузатиб боринг\nБанк ходими ишга тикланиб, 8 млн. сўмлик иш ҳақлари ундирилди\n8-10-2020, 20:50, Жамият


Бухорода янги нодавлат ташкилот тузилди – Huquqbon\nМАҚОЛАлар, ШАХСЛАР, Юсуф Жума\nБухорода янги нодавлат ташкилот тузилди\nOktabr 17, 2004 huquqbon\n2004 йил 15 октиябрь куни Бухоро вилоятининг Коракул туманида бир гурух одамлар тупланиб янги ташкилот тузишга карор килдилар. Ташкилотни уч киши мустакил журналист Алишер Юсупжон угли, Иктисодчи Хамроев Мурод, Эрназар Хусен фермер хужалиги рахбари Баходир Эрназаровлар ташаббуси билан тузилди. Ташкилотга «Сахройи шерлар» деб ном берилди. Ташкилотни тузиш учун утказилган йигилишда 20 га якин киши катнашиб бу ташкилотга кушилишларини маълум килдилар. Ташкилот йигилишида мустакил журналист Алишер Юсупжон угли ташкилотга рахбар килиб тайинланди.\nТашкилотни тузишдан асосий максад Узбекистондаги диктатуранинг учоги булган Бухоро вилоятидаги яшириниб келаётган адолатсизликка карши курашишдир. Бухоро вилоятида хакикатни айтиш дорга бош куйиш билан баробардир. Бухорода адолат учун курашга отланганларга карши каттик таъкиб таъзиклар бошланади. Айримлари уз фаолиятини тухтатишга мажбур булса, бошка бирлари МХХ (Миллий Хавфсизлик Хизмати) тамонидан нодавлат ташкилотлари ичида айгокчилик килишга мажбур килинади.\n«Сахройи шерлар» ташкилотининг асосий максади яна кундан кунга тугаб бораётган ахолининг конли кузголонлар кутаришининг олдини олиш, яъни халкка тинч йуллар билан нарозилик билдириш йулларини ургатиш, уз хак хукукларини англашга ундашдан иборатдир.\nТашкилот яна узининг демократик нашрига эга булади. 2004 йил декабр ойидан бошлаб хар ойда икки маротаба уз газетасини чикаради, Бухоро вилояти худудида таркатади. Бу газета нусхалари кизикувчиларига интернет оркали электрон почталарига юборилади. Кизикувчилар erlarlusti@yahoo.com ёки alisherjuma@mail.ru га уз электрон адресларини юборишлари мумкин.\nТашкилот руйхатдан утиш учун адлия вазирлигига уз хужжатларини тайёрламокда. Ташкилот аъзолари уз газеталарини хам руйхатдан утказишга харакат килишлари айтдилар. Бирок бирорта аъзо хам на ташкилот, на унинг газетаси Адлия вазирлиги тамонидан руйхатдан утказилишига ишонмайдилар.\nTagged «Сахройи шерлар», Юсуф Жума\nPrevious post04.08.27-ХАЛҚАРО ТАШКИЛОТларга МУРОЖААТ\nNext postСообщение пресс-центра Общества прав человека Узбекистана


ЎзА - Ватан ичра мўъжаз Ватан\n01.01.2018 12:05 Чоп этиш версияси\nСамимият самимийликка чорлайди\nДарвоқе, шундай. Самимий айтилган сўз, хайрли амал одамни нафақат тўлқинлантиради, балки унинг қалбида шижоатни, жасоратни, эртанги кунга умидни оловлантиради. Бу ҳаётда ўз исботини топган гап. Албатта, ўтган кунни сўкиш марднинг иши эмас. Лекин ҳаётда бўлаётган ўзгаришларни тан олмаслик ҳам виждондан эмас. Мен Президент Шавкат Мирзиёевнинг чиқишларини қолдирмай кузатиб бораётирман. Айниқса, ижод аҳлига, ёзувчиларга кўрсатаётган эътиборини кўриб, бошим осмонга етди.\nШу йилнинг 3 августида зиёлилар билан бўлган учрашувда Президент шундай куйиниб гапирдики, у кишининг қиёфасида мен ҳақиқий ватанпарвар, миллатпарвар бир халқ фарзандининг сиймосини кўрдим. Пойтахтда Адиблар хиёбонининг барпо этилаётгани ва у ерда адабиётимизнинг буюк намоёндаларига бағишлаб ёдгорлик мажмуалари ўрнатилиши режалаштирилаётгани, Фарғона, Қашқадарё, Андижонда Эркин Воҳидов, Абдулла Орипов, Муҳаммад Юсуф, Наманганда Ибрат домла, Нукусда Ибройим Юсуповлар хотиралари абадийлаштирилганлиги, ёзувчиларга имтиёзли квартиралар, юртимизнинг энг сўлим масканлари - Паркент ва Зоминда ижод уйларининг қурилишига киришиш айнан шу учрашувдан сўнг бошланди. Мен ишонаманки, яқин кунларда халқимизга туҳфа этиладиган ўша муҳташам хиёбонда Фитрат, Чўлпоп, Қодирий, Усмон Носир, Беҳбудий каби миллатимизнинг ҳақиқий мард ва фидоий фарзандлари хотиралари ҳам абадийлаштирилади.\nАдабиёт яшаса, миллат яшайди, деган эди Чўлпон. Бугун адабиётга кўрсатилаётган эътиборга мен миллатнинг қадрини улуғлашга чоғланиш, деб қарайман. Биз кўп маҳаллар жамиятимиздаги камчиликларни очиқчасига ҳаспўшлаб келдик. Баъзан бахона қидирдик, гоҳида эса “бу ҳал килиб бўлмайдиган масала” дея кескин рад этдик. Аслида эса ўша қўл силталган муаммоларнинг кўпчилиги миллий аҳамиятга дохил эди.\nПрезидент шу йилнинг 13 сентябрида китоб махсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб килиш бўйича қарор қабул қилди. Бу муаммо ҳам узоқ йиллар судралиб "ҳал қилиб бўлмас" масалага айланганди. Бечора ёзувчи қўлёзмасини қўлтиқлаб нашриётма нашриёт югириб сочи оқарарди. Ёки “Илхом”фондини олинг. Буям ижодкорларга бир қанот бўлди.\nМен 80-йилларда газеталардан бирига берган суҳбатимда "инсон шахсиятига меҳр бериш керак" деган эканман. Ҳақикатан ҳам одамларга меҳр-муҳаббатли бўлиш, уларнинг дарду ўйи билан яшаш диёнатли, виждони пок одамнинг иши. Ўзингиз бир ўйланг, қайси замонда давлат раҳбари одамлар соғлиги, тинчлигу хотиржамлигини ўйлаб устма-уст йиғилиш ўтказган, куйиб-пишган. Элнинг дарду ғамига бунчалар яқин бўлган. Турмаларда азоб чекиб ётган уч мингга якин мазлумни афв этиш учун одамнинг юраги, қалби қанақа бўлиши керак... . Буни мард одамларгина тан олади.\nПрезидент иш бошлаган кунидан адолатни тиклаш ҳақида тинмай гапирмоқда. Энг маъқул томони гапининг устидан чиқмокда. Одамларнинг ичига кириб, уларнинг дарду ғамига, хуррамчилигига шерик бўлмокда. Сўз билан амал бир жойдан чиқмоқда. Ҳаётдаги бугунги ўзгаришлар, халқчил ҳаракатлар, албатта, ўз самарасини беради. Мен бунга ишонаман.


Туркиядан бошпана сўраган қочқин Қозоғистонга қайтарилди - BBC News O'zbek\nТуркиядан бошпана сўраган қозоғистонлик уламо Абдухалил Абдужабборов оиласи билан мажбуран Қозоғистонга қайтарилган.\n4 ой Истанбул аэропортида қолган диндор ва унинг ўғиллари Туркия полиция томонидан дўппослангани айтилмоқда.\nРоссиядаги "Мемориал" инсон ҳуқуқлари ташкилотининг маълум қилишича, Абдужабборовнинг 10 фарзанди ҳамда турмуш ўртоғи Туркиянинг Истанбул шаҳрида маҳкама қарорини кутишаётган бўлган.\n"Қозоғистон ҳукуматини билан келишилган ҳолда амалга оширилган ноқонуний депортация жараёнида Туркия полицияси бошпана сўровчини ва унинг вояга етмаган ўғилларини дўппослаган. Чиқариб юборишни тўхтатишга бўлган барча ҳаракат самара бермади. 18 феврал куни Олма отада Абдужаббаров қўлга олинди", - дейила "Мемориал" тарқатган хабарда.\nШайх Халил номи билан танилган 46 ёшли уламо Туркия ҳукуматидан 2016 йилнинг 12 октябр куни бошпана сўраган.\nАбдужабборов ва унинг оиласи шундан бери Истанбул халқаро аэропортида сақланиб келаётганди.\n17 дан 18 февралга ўтар кечаси Туркия полицияси уларни куч билан Судия Арабистонининг Мадина шаҳрига учириб юборган.\nМадина аэропортидан қилган видеомурожаатида Абдухалил Абдужаббаров чап қўли боғланган ҳолда кўринган ва Истанбул ҳаво қўналғасида ўзи ва фарзандларини полицияси дўппослаганини айтган.\n"Полиция бизга жуда қўпол муомалада бўлди, мени ва ўғилларимни дўппослашди. Биз Туркияга ёрдам истаб келгандик, турк ва мусулмон қардошларимиз деб келгандик. Бизни Туркияга қайтаришга ёрдамлашинг, Қозоғистонга қайтиб кетолмаймиз. У ерда қийноқларга тутиламиз, дея олдиндан айтиб келаяпман", - деган Абдужаббаров видео мурожаатида.\n18 феврал куни Абдужаббаров оиласи дастлаб Бирлашган Араб Амирлигининг Дубай шаҳрига ва у ердан Қозоғистонга депорт қилинди.\nАбдужабборовнинг ҳуқуқларини Туркияда ҳимоя қилган IHH инсоний ёрдам ташкилоти адвокатлари Дубай аэропортига келиб уни Туркияга қайтаришга қилган ҳаракатлари бесамар кетган.\nҚозоғистоннинг жанубидаги Сайрам туманида таваллуд топган, миллати ўзбек Абдухалил Абдужабборов диний таълимни Исломободдаги халқаро Ислом университети фиқҳ бўлимида олган.\nҚозоғистонга қайтганидан сўнг Чимкентдаги Қозоғистон-Қувайт университети дарс берган.\nҚозоғистон ҳукумати ушбу университетнинг лицензиясини олиб қўйгач, Қозоғистон ғарбидаги Атирау шаҳридаги "Иманғали" масжиди қошидаги мадрасада таълим бера бошлаган.\nБироқ кейинчалик Қозоғистон ҳукумати билан ўртада зиддият келиб чиқа бошлайди.\nҲукумат уни Қозоғистон учун ноанъанавий бўлган Салафийлик оқимини ёйишда айблай бошлайди.\nБироқ аввалига ушбу айбловлар очиқдан очиқ айтилмаган. Уламо фаолиятини тўхтатиш учун бошқача йўллардан фойдаланишга ҳаракатлар бўлган.\nУни ноқонуний равишда диний тадбирлар ўтказишда айблаб маҳкамага тортишади. Лекин маҳкамада Абдужабборов ютиб чиқади. Гувоҳлар Шайх Халилнинг фойдасига гувоҳлик беради.\nАтирауда вақти Абдухалил Абдужаббаров "Дорус-Салом" диний бирлашмасиини рўйхатдан ўтказишга муваффақ бўлади.\nУшбу ташкилот қошида эса "Аттақуа" масжиди фаолият юрита бошлайди. Масжидга жума кунлари 60-70 одамнинг йиғилгани айтилади. Масжид қошидаги мадрасада эса 40 чоғли талаба диний илм олган.\nБироқ 2004 йилнинг ёз ойида Абдужабборов Атирауни тарк этишга ва ғарбдаги яна бир шаҳар Ўролга кетишга мажбур бўлади.\n"Мемориал"нинг маҳаллий мусулмонларга таяниб ёзишича, унинг шаҳарни тарк этишига маҳаллий ҳокимият билан оғзаки келишуви сабаб бўлган. Ҳокимият уламо шаҳарни тарк этсагина "Дорус-Салом" ва унинг қошидаги масжид фаолиятига даҳл қилмасликка сўз берган.\nШайх Халил ва маҳаллий Диний идора ўртасида турли масалалар бўйича келишмовчиликлар тез-тез содир бўлгани борасида айтилади.\nЎша вақти Қозоғистон Диний идораси раҳбар лавозимларидан бирида ишлаган исмини ошкор қилишни истамаган қозоғистонлик уламонинг Би-би-сига айтишича, Абдужаббаров Қозоғистон "такфирчилар" оқимига асос солган.\n"Абдухалил Абдужаббаров Қозоғистонда "такфирчилар" оқимига асос солган шахс саналади. Аввалига у ўз мақсадларини яшириб "Аттақуа" масжидида имомлик қилди. Жамоатни иккига бўлганидан сўнг уни масжиддан четлатганмиз."\nДиний идора собиқ масъулининг айтишича, "такфирчилар" Қозоғистон жамияти учун ўта хавфли оқимлардандир.\n"Улар намоз ўқимаган ҳаммани кофирга чиқаради. Натижада қанчадан қанча оилаларнинг ўртасига нифоқ тушди. Тасаввур қилинг, фарзанд намоз ўқимаган отасини кофирга чиқариб ўтирибди", - дейди у.\nАбдужабборов бу каби айбловларни рад этади. У "асл Исломий таълимот"ларни ёйганлиги учун ҳам таъқибга учрашишини билдирган.\nУ Қозоғистонни 2006 йили тарк этиб Мадина шаҳрида қўним топганди.\nҚозоғистондан кетгандан сўнг ҳам унинг айрим мусулмонлар орасида машҳурлиги сўнмаган. Ҳажга борган мусулмонлар у билан кўришиб турган, интернетда Абдужабборов томонидан маърузалар машҳурлашиб бораверган.\nШундан сўнг Қозоғистон ҳукумати уни экстремизим ва терроризмда айблаб ортга қайтаришга ҳаракат қила бошлайди.\nИнсон ҳуқуқлари ташкилотлари ушбу айбловларнинг барчаси ўйлаб топилгани ва унинг негизида ҳақиқат йўқлигини таъкидлаб келишади.\nҚозоғистонга қайтиш борасида уламонинг ўзи билан ҳам бир неча маротаба келишувлар олиб борилгани айтилади.\nБироқ у қийноқлар ва туҳматлардан қўрқиб Қозоғистонга қайтишни рад қилади.\nБу орада Қозоғистон матбуотида Абдухалил Абдужабборов шахсини қораловчи материаллар чоп этиб турилган.\n2015 йилнинг 20 декабр куни Шайх Халил Саудия полицияси томонидан қўлга олинади.\nУнинг қўлга олинишига Қозоғистон томонининг Саудия Арабистонига Абдужабборов тўғрисида топширган ҳужжатлари асос бўлгани айтилади.\n2016 йилнинг октябр ойида Саудия Арабистони уни Қозоғистонга бериб юборишга аҳд қилади.\nАбдужабборов оиласи билан Истанбул орқали Қозоғистонга учаётганда аэропортда Туркия ҳукуматидан бошпана сўраганди.


13:45 / 26.09.2015\nШвейцария ҳукумати Volkswagen автоконцерни томонидан ишлаб чиқарилган автомобилларнинг сотилишини тўхтатиш бўйича қарор қабул қилди. Бунга компания автомобилларининг экологик меъёрларга тўғри келмагани сабаб бўлган.\nАниқлик киритилишича, 2009-2014 йиллар давомида ишлаб чиқарилган Audi, Seat, Skoda ва VW бренди остидаги 180 минг дона автомобил тақиқ остига тушган. Прогнозларга кўра, яқин вақт ичида яна 11 млн дона автомобил шундай тақиқ доирасига тушиши мумкин. Шунингдек, компанияга 18 млрд доллар жарима солинади.\nБу тақиқ компаниядаги можаролар якунлангунига қадар амалда бўлади.\nБироз олдинроқ, Volkswagen‘нинг 5 млн автомобили носоз дастурий таъминот билан жиҳозлангани маълум бўлганди.\n20 февраль куни Ўзбекистоннинг айрим ҳудудларида қор ёғади


Душанба, 09 Сентябр\nБугун, Тошкент вақти билан соат 21:00да Иорданияда Ўзбекистон миллий жамоаси Ироққа қарши ўртоқлик ўйинида майдонга тушади. ЖЧ-2022 саралашини Фаластинга қарши кутилмаган мағлубият билан бошлаган Купер жамоаси учун бу шунчаки ўртоқлик ўйини эмас. Куперда бу ўйин орқали Рамаллоҳдаги мағлубият тасодифлигини исботлаш имкони бор. Чунки Ироқ Фаластинга қараганда кучлироқ рақиб ва бу ўйиндаги ғалаба мухлисларни бироз тинчлантириши мумкин.\nКупер ёшларни ўйнатадими?\nБугунги ўйинда Купер ўтган ўйинда бошланғич таркибда бўлган 4 футболчини захирада қолдирди. Ҳар бир чизиқда биттадан. Бу жуда тўғри иш бўлади. Асосий футболчиларсиз ўтган ўйинда мураббийнинг ҳақиқий кучи кўринади. Бежиз мураббий ҳақида кўп гапирмаяпмиз, чунки Фаластинга қарши ўйиндаги шармандали мағлубиятдан сўнг Купернинг истеъфосини кўпчилик хоҳламоқда.\nЖуда қимматга тушадиган (айнан молиявий жиҳатдан қиммат, яъни Куперни кетказиш учун «отни калласидек» компенсация тўлаш керак) бу истеъфони тасдиқлаш учун етти ўлчаб бир кесиш керак. Йўқ, Купернинг кетишидан жуда кўп нарса ютқазамиз демоқчи эмасман, гап ўша катта миқдордаги компенсацияда. Бу маблағ канча эканини билмаймиз, чунки мураббийнин шартномасига кўра уни ошкор қилиш мумкин эмас, аммо бу маблағ камида ЎФАнинг бир йиллик харажатларига тенг эканини тахмин қилиш мумкин. ЎФА ҳозирги кунда 4-5 миллион долларни компенсацияга бериб юборадиган даражадаги бой ташкилот эмас.\nАйнан маблағ жиҳатдан Куперни кетказиш биз учун қийин иш. Яна ким билади дейсиз, кимдир чиқиб «Мен пулини бераман, кетказаверинглар», дейиши ҳам мумкин. Худди Россия футбол иттифоқи Капеллонинг истеъфоси учун пулни қаердан оламиз деб юрганида бир сахий одам компенсацияни тўлаб бергани каби. Ироқ билан ўйин миллий терма жамоанинг бугунги кундаги ҳолати қандайлигини кўрсатиб бериши мумкин.\nФутболчилар мукофот пули олмаяптими?\nИжтимоий тармоқларда Фаластинга қарши ўйиндаги шармандали мағлубият кенг муҳокама қилинди. Турган гапки, бир неча баробар кучсиз деб қараладиган рақибдан учралган мағлубият мухлисларни дарғазаб қилган. Ҳар ким мағлубият юзасидан ўз муносабатини билдирди. Жумладан, футболчилар мукофот пуллари олмагани боис ўйнамаган деган вариантлар ҳам бўлди. Биз миллий жамоанинг ичидаги муҳит қандайлигини билмаймиз. Уларга миллий жамоадаги ўйин учун пул бериладими йўқми, буниси номаълум. Аммо чиндан футболчилар мукофот пули сабаб бор кучлари билан ўйнамаган бўлишса, бу жуда хунук ҳолат.\nДеярли ҳар бир бола катта бўлса футболчи бўлишни, миллий жамоа сафида ўйнашни орзу қилади. Масалан, ҳозирги авлод учун ёшликда Миржалол Қосимов ёки Максим Шацкихдан зўрроқ футболчи йўқ эди. Улар бир авлоднинг қаҳрамонлари бўлишган. Бугунги Жалол, Элдор ва Одил ҳам шундай. Ҳозирги болалар катта бўлганида футболчи пул олмаса яхши ўйнамаслигини билса, қандай ҳолатга тушишини тасаввур қилиш қийин...\nШахсан мен бизнинг йигитлар пул учун ўйнамаслигига ишонаман, буни улар билан шахсан гаплашиб кўрган одам сифатида айтяпман. Шунинг учун юқоридаги тахминни қилганлар адашганини жуда-жуда хоҳлайман.\nҲозиргина Купер Ироққа қарши ўйинда майдонга тушадиган асосий таркибни эълон қилди. Унда бир қатор ўзгаришлар бор. Фаластинга қарши ўйнаган Одил Аҳмедов, Анзур Исмоилов, Икром Алибоев ва Элдор Суюнов ўрнига Санжар Шоаҳмедов, Азиз Ғаниев, Санжар Қувватов ва Ислом Тўхтахўжаев майдонга тушади. Этибор берган бўлсангиз, ҳар бир чизиқда биттадан ўзгариш. Айниқса Ғаниев ва Шоаҳмедовнинг майдонга тушгани одамни хурсанд қилди. Улар ноодатий ўйин кўрсата оладиган футболчилар.\nКупер ўйинга яна баъзи ўзгаришларни қилса, яхши бўларди. Масалан, қанот ҳимоячиларини алмаштириш мумкин эди. Ҳожиакбар Алижонов бугунги кунда мамлакатнинг энг яхши қанот ҳимоячиси эканини исботлаб бўлди. Ёки «Насаф» етакчисига айланган Шароф Муҳиддиновни синаб кўриш мумкин. Майли, 4та ўзгариш ҳам ёмон эмас. Бугунги ўйинга мистер Куперга Фаластиндаги мағлубият тасодиф бўлганини исботлашини тилаб қоламиз...\nШомуродов ЖЧ-2022 саралаши тўпурарлари баҳсида пешқадамга яқинлашиб олди\nБ Про-Лигадан А Про-Лигага ўтиш турнири бошланди\n«Хавфли зона»даги кураш. Суперлигадан қайси жамоа тушиб кетади?\nҚарз қайтарилди. Шомуродов Фаластин билан «ҳисоб-китоб қилган» ўйиндан фоторепортаж


АВТОТРАНСПОРТ ВОСИТАЛАРИНИ УТИЛИЗАЦИЯ ҚИЛИШ ТИЗИМИ ЯРАТИЛАДИ — ekolog\nЎзбекистон атмосферасининг ифлосланиши кузатилмоқда. Сабаби ифлослантирувчи моддалар чиқарилиши миқдорининг ортиши асосан иқтисодиётнинг жадал ривожланиш жараёнида ишлаб чиқариш корхоналари ва айниқса транспорт воситаларининг сонини ортиши билан ҳам изоҳланади. Ўзбекистон Экологик партияси ахборот хизматининг раҳбари Эркин Омоновнинг фикрига кўра, 2010 йилдан 2016 йилгача атмосфера ҳавосига чиқарилаётган ифлослантирувчи моддалар миқдори борган сари янада кўпайиб 2016 йили қарийб 2,556 млн. тоннани ташкил этган. 2018 йилда атмосферага ташланган ташланмалар миқдори 2 млн. 442 минг тоннани ташкил қилган. Бунда автотранспорт воситаларидан ташланадиган ташланмалар миқдори 65%, яъни 1,56 млн. тоннани, йирик шаҳарларда, жумладан, Тошкент шаҳрида ушбу кўрсаткич 80% дан ортиқни ташкил этади. Бугунги кунда мамлакатимизда экспулатация муддати тугаган автотранспорт воситаларини ҳисобдан чиқариш масалаларида айрим муаммолар мавжуд. Уларни утилизация қилиш мажбурияти эгаларининг ҳам ишлаб чиқарувчиларнинг ҳам зиммасига юклаш масалалари қонунчилик билан мустаҳкамланмаган. Вилоят, туман, шаҳар мамуриятларига экспулатация муддати тугаган транспорт воситалари, шу жумладан, қишлоқ хўжалиги, қурилиш ва бошқа махсус транспорт воситаларини утилизация қилиш бўйича жавобгарлик юклатилмаган, шунингдек, уларда утилизация қилиш бўйича техник имкониятлар мавжуд эмас. Экспулатация муддати тугаган автотранспорт воситалари узоқ йиллар давомида атроф муҳитга зарарли таъсир кўрсатиб келмоқда. Айнан жисмоний ва технологик жиҳатдан эскирган транспорт воситаларидан атроф-муҳитга, шу жумладан, атмосфера ҳавосига энг ифлослантирадиган моддалар чиқарилади. Масалан, 10 йил эксплуатацияда бўлган автотранспорт воситасидан белгаланган меъёрдан йилига ўртача 1,5 баробар кўп зарарли ифлослантирувчи моддалар чиқарилади.\nЭкологик барқарорликни таъминлаш, экспулатация муддати тугаган транспорт воситаларининг зарарли таъсиридан инсонлар саломатлигини ва атроф муҳитни муҳофаза қилишни таъминлаш бу борада ҳуқуқий ва иқтисодий механизмларни такомиллаштириш мақсадида биринчи қадам сифатида ҳар бир транспорт воситасидан утлизация учун йиғим ундириш тизимини жорий қилиш таклиф этилмоқда. Ушбу йўналишда автотранспорт воситаларини утилизация қилиш тизимини яратиш мақсадида қуйидагилар таклиф этилмоқда, яъни: автотранспорт воситаларини (шу жумладан, махсус ва қишлоқ хўжалиги техникалари) утилизиция қилиш соҳасидаги муносабатларни тартибга солиш механизмларини қонунчилик даражасида ишлаб чиқиш ва жорий этиш;\nутилизация йиғимларидан келиб тушадиган даромадларини давлатнинг эспулатация муддати тугаган автотранспорт воситаларини утилизация қилиш харажатларига йўналтириш механизмини жорий этиш;\nЎзбекистон Республикаси ҳудудига технологик жиҳатдан эскирган, халқаро экологик стандартларга мувофиқ келмайдиган автотранспорт воситалари олиб киришни тартибга соладиган нормаларни жорий қилиш. Мазкур фикрлар Ўзбекистон Республикаси Олий Мажлиси Қонунчилик палатаси Экоҳаракат депутатлар гуруҳи, Ўзбекистон Экологик партияси, Экоҳаракат ҳамкорлигида бўлиб ўтган “Атроф-муҳитга таъсир кўрсатувчи техник воситаларни ишлатиш ва утилизация қилишнинг ҳуқуқий ва иқтисодий механизмларини такомиллаштириш” мавзуидаги давра суҳбатида илгари сурилди. Автотранспорт воситаларини утилизация қилиш тизимининг шаклланиши, транспорт воситаларини бошқариш масалаларини тизимлаштиришга, уларнинг ҳаракатланишини оптималлаштиришга ва умумий экологик ҳолатнинг яхшиланишига хизмат қилади. Шунингдек, қаттиқ чиқиндиларни бошқариш, қайта ишлаш ва утилизация қилиш соҳасида фойдаланилаётган эскирган усуллардан воз кечиб, босқичма-босқич бугунги кунда жаҳон тажрибасида мавжуд бўлган замонавий, илғор технологияларга ўтиш имкониятини беради.


Қачон ва қандай бой бўламиз? Танзила Нарбаева Тўрақўрғонга борди (фото+видео) - EFFECT.UZ\nҚачон ва қандай бой бўламиз? Танзила Нарбаева Тўрақўрғонга борди (фото+видео)\n. 11:50 | 11.10.2020\nОлий Мажлис Сенати Раиси Танзила Нарбаева 2020-2022 йилларда ҳудудларни ижтимоий-иқтисодий ривожлантириш ва камбағалликни қисқартириш чора-тадбирлари ижросини таъминлаш борасида амалга оширилаётган ишлар ҳолати билан танишиш мақсадида Наманган вилояти Тўрақурғон туманига борди. Ушбу ташрифни Effect.uz ахборот агентлиги ходимлари ёритиб борди.\nНарбаева ташрифи давомида бир қатор тадбиркорлик субъектлари фаолияти билан яқиндан танишилиб, уларнинг муаммоларига ечим топиш илинжида бўлди. Маълумот ўрнида айтиш мумкинки, бугунги кунда туман аҳолиси 227,4 минг кишини ташкил этади. Жами оилалар сони 59,9 мингта, шундан камбағал оилалар сони 1271 та.\nЖанжалсой кўприги, тугатилган ҚВП, пандемия – Тўрақўрғон Танзила Нарбаева қадамидан сўнг биринчи бўла оладими?\nСенат Раиси даставвал тумандаги “Дилрабо СДА” МЧЖ томонидан трикотаж маҳсулотлари ишлаб чиқариш корхонасида бўлди. Мазкур текстил корхонасида 700 та янги иш ўрни яратилган. Трикотаж маҳсулотлари асосан Россияга экспорт қилинади. Эндиликда эса АҚШга ҳам экспорт қилиш режалаштирилган. Яқинда Туркия ва Хитой давлатларидан 200 минг АҚШ долларлик янги ускуналар олиб келинди.\n“Сенат Раиси корхонамизга келиб, иш жараёнимиз билан танишгани, таклифларимизга қулоқ тутгани бизга янада кўпроқ шижоат бағишлади. Икки йил аввал вилоят ҳокимлиги томонидан ушбу ҳудуддаги қаровсиз турган эски мактабнинг биноси ноль қиймат қилиб берилди. Кўриб турганингиздек, янги бинолар қурдик. Замонавий асбоб-ускуналар келтириб, фаолиятимизни кенгайтирдик. Ҳозирда ишлаб чиқариш ҳажмини янада ошириш, ишсиз хотин-қизларнинг бандлигини таъминлашни мақсад қилдик, деди “Дилрабо СДА” МЧЖ корхонаси раҳбари Маъсуда Содиқова.\nОлий Мажлис юқори палатаси Раиси ушбу корхона фаолияти билан танишар экан кластерлик фаолиятини йўлга қўйиб, ўзида хом-ашёдан тортиб тайёр маҳсулотгача етиштириш зарурлиги таъкидланди. Бунинг учун эса барча шароит яратилиши, қўшимча ер ажратилиши билдирилди. Қолаверса, ижтимоий ҳимояга муҳтож оилалардаги хотин-қизларни иш билан таъминлаш, ишчиларнинг фарзандлари учун мактабгача таълим муассасаси қуриш ва унга етакчи мутахассисларни жалб қилиш борасида таклифлар илгари сурилди.\nНавбатдаги манзил: Тўрақўрғон тумани “Исвахон” маҳалласи. Ушбу ҳудудда жойлашган россиялик инвесторлар томонидан ташкил этилган “RuNamtex” МЧЖ фаолияти ҳамда умумий қиймати тўғридан-тўғри хорижий инвестиция ҳисобига 1,5 млн. АҚШ доллари бўлган 2-босқич тўқув, тикув трикотаж лойиҳаси билан танишилди.\nТаъкидлаш жоизки, ишлаб чиқаришга хорижий инвестицияларни жалб этишнинг ижобий томонлари кўп. Масалан, янгидан-янги технологиялар қўлланиладиган мазкур жараёнда маҳсулотлар тури ва ҳажми ортади, ўзаро ҳамкорлик туфайли мамлакатнинг экспорт салоҳияти тобора юксалиб боради. Муҳими, янги иш ўринлари яратилади. Фаолияти бошланганига бир неча ой бўлган “RuNamtex” МЧЖ хорижий корхонаси ҳозирнинг ўзида 100 нафарга яқин хотин-қизларни иш билан таъминлади. Истиқболда улар сони яна шунчага кўпайиши кўзда тутилган.\nАйни пайтда 6 хил ўлчамда замонавий тўшак ёпқичлари, 3 ўлчамда сочиқ ва 8 турда “футболка”лар ишлаб чиқарилаётган мазкур корхонада Хитойдан келтирилган юқори самарали дастгоҳлар ўрнатилган. Маҳсулотларнинг барчаси эса экспортга чиқарилмоқда.\nСенат Раиси мазкур корхонада фаолият юритаётганларнинг иш жаарёни, яратилган шароит ва турмуш тарзи билан қизиқди ҳамда суҳбат қурди.\nТўрақўрғон туман, “Оқтош” МФЙда жойлашган “Оқтош текстил” МЧЖ – Сенат Раисининг навбатдаги ташриф манзили бўлди. “Оқтош текстил” МЧЖ томонидан сочиқ тўқиш ва тикув цехни ва корхонанинг 2-бочқич лойиҳаси ҳамда қурилиш жараёни ва ускуна сотиб олиш учун 4,5 млн. АҚШ доллари кредит маблағалари ажратиш масаласи кўриб чиқилди.\nЎз фаолиятини 2013 йилда бошлаган ушбу муассасада ҳозирда 400 нафар киши меҳнат қилади. Маҳсулотлар 100 фоиз экспортга йўналтирилган. Шу жумладан, жорий йилнинг ўтган 9 ойида 4,5 миллион долларлик маҳсулот экспорт қилинди. Экспортлар асосан Россия, Польша, Украина давлатларига амалга оширилади. Ушбу янги лойиҳа рўёбга чиқарилиши натижасида қўшимча 1200 та янги иш ўрни яратилиши назарда тутилган.\nУскуна сотиб олиш учун 4,5 млн. АҚШ доллари кредит маблағлари ажратиш масаласи қўйилган. Сенат Раиси ушбу муаммони ўрганиб чиқиб, ҳал этиш юзасидан тегишли мутасаддиларга кўрсатма берди.\nЖумладан, “Рубин БИА” корхонасида бўлди. Замонавий темир бетон ва армо каркас қурилиш материаллари ишлаб чиқарадиган ушбу корхонада 15 та иш ўрни яратилган. Йилига 35-40 минг дона маҳсулот ишлаб чиқарилади.\nСенат Раиси мазкур муассаса фаолияти билан танишиб, қурилиш материалларини сифатли ишлаб чиқаришга жиддий қараш зарурлигини таъкидлади. Қолаверса, тадбиркорнинг Ёқилғи қуйиш шохобчаси ташкил қилиши учун ер ажратиш борасидаги мурожаати ҳам кўриб чиқилиб, ҳал этиш юзасидан кўрсатма берилди.\nБундан ташқари, Танзила Нарбаева Тўрақўрғон тумани “Калвак” МФЙдаги “Абдусалом равнақи” МЧЖ фаолияти билан танишди.\nТаъкидлаш жоизки, “Абдусалом равнақи” МЧЖ томонидан чет элдан қайтган ва ишсиз ёшларни иш билан таъминлаш ҳамда мебел саноати ривожлантиришдаги масалаларига алоҳида эътибор қаратилмоқда.\nҲозирда ушбу корхонада ёғоч ва НДФ материалларидан эшик ва ромлар, мактабгача таълим муассасалари учун шкаф, стол-стуллар, тиббиёт муассасалари учун мебел анжомлари тайёрланяпти. Бугунги кунда 14 та иш ўрни яратилган.\nТадбиркор Муҳаммадшариф Қосимов ҳовлисида иш олиб бораётгани ва жой торлиги учун ер сўраган эди. Туман ҳокимлиги томонидан қўшимча ер ажратилиб, ҳозирда қурилиш ишлари жадаллик билан давом этмоқда. Мебел фабрикаси кенгайтирилиши натижасида яна 20-30 нафар киши иш билан таъминланиши режалаштирилган.\nШунингдек, ёшларга ҳунар ўргатиш мақсадида тумандаги касб-ҳунар коллежидан ҳам жой ажратиш борасидаги таклифи Сенат Раиси томонидан қўллаб-қувватланди ва бу масалани ҳал қилиш юзасидан мутасаддиларга кўрсатма берилди.\n“Бу жуда ўринли таклиф, боиси, умумтаълим мактаби битирувчилари олий таълимга ўқишга киргани нур устига аъло нур. Бироқ талабаликка ўтолмаганлар нима билан машғул бўлади? Айниқса, ўғил болаларни касб-ҳунарга ўргатиш мақсадга мувофиқ. Зотан, ҳунарли киши хор бўлмас. Яна бир жиҳат, ишлаб чиқариш жараёнида чет эл тажрибасини ўзлаштириш, рақобатбардош, бозор жозибадорлигини оширишга эътибор қаратиш ҳам муҳим аҳамият касб этади”, деди Сенат Раиси.\nАкмалхон Эшонхонов Effect.uz учун махсус\nTeglar:Танзила Нарбаева, Тўрақўрғон\nКоррупцияга қарши курашиш агентлиги раҳбари ҳам айтади, ҳам қайтадими?\nФутболда янди давр. ФИФА бу ҳақида хабар берди\nЎзбекистонда қанча аҳоли расман ишлаётгани маълум бўлди\n“Конор, мени кўрганингда хайратланарли ҳунарингни кўрсат!” – Жейк…\nРоссияда вирус сабаб бир ҳафта ишланмайдиган кунлар эълон…\nТанзила Нарбаева Жаҳон банкининг Европа ва Марказий Осиё бўйича вице-президенти билан учрашди


18:59 / 07.02.2017\nАҚШ президенти Дональд Трамп маълум қилдики, Россияда бизнес юритмайди ва бу давлат раҳбари Владимир Путин билан шахсан таниш эмас. У бугун шу ҳақда ўз твиттерида баён қилган.\n«Мен Путинни билмайман, Россияда бизнесим йўқ, душманларим ақлдан озмоқда, масалан Обама Эрон билан, дунёдаги биринчи рақамли давлат билан келишган, ва улар бунда муаммо кўришмайди!» — дея ёзган Трамп.\n4 февраль куни Fox News телеканали бошловчиси Билл О'Рейлига берган интервьюсида Трамп россияликлар президентини ҳурмат қилиши ҳақида айтганди. Журналист эса ўз навбатида Ғарб давлатлари томонидан бу сиёсатчи ва расмий Москва бир қатор айбловлар билан айбланишини эслатган ҳамда Путинни қотил деб атаганди.\n«Қотиллар кўп. Бизда ҳам қотиллар бисёр. Сизнингча бизнинг давлат ҳеч нарсада айбдор эмасми?», — дея журналистнинг сўзини кесганди америкаликлар раҳбари.\nКремль эса FoxNews телеканалини Путин ҳақидаги хунук сўзлар учун узр сўрашга чақирди.


Шоҳруҳ-Айшвария: гиналар унутилди - 20 Июня 2009 - WwW.Shaxrisabz.Ucoz.Ru\nГлавная » 2009 » Iyun » 20 » Шоҳруҳ-Айшвария: гиналар унутилди\nШоҳруҳ-Айшвария: гиналар унутилди\n25 май куни таниқли режиссёр ва телебошловчи Каран Жоҳар 37 баҳорни қарши олди. Шу муносабат билан уюштирилган зиёфатда Болливуднинг энг ёрқин юлдузлари иштирок этишди. Кеча Баччанлар оиласи ҳамда Шоҳруҳ Хоннинг ўзаро ярашиши билан якунланди.\nКаранни табриклаш учун сўз олган Шоҳруҳ фурсатдан фойдаланиб, Айшвариядан кечирим сўради.\n«Агар сизни билиб-билмай хафа қилган бўлсам, узр сўрайман» деди актёр. Актриса ўз навбатида унинг узрини бажонидил қабул қилди.\nМана шундан сўнг Абхишек, Айшвария , Шоҳруҳ ва Гаури кеча давомида аввалгидек ахил жамоа бўлиб суҳбатлашиб ўтиришди, рақс тушишди…\nКеча якунида Гаури байрамни давом эттириш учун энг яқин дўстларини (шу жумладан, Айш ва Абхишекни ҳам) уйига таклиф қилди. Ҳаммалари бир бўлиб Маннатга йўл олдилар.\nТаклиф қилинганлар сафида шунингдек, Ритик ва Сюзанна Рошан, Карина Капур ва Саиф Али Хон, Аржун ҳамда Меҳр Рампаллар бор эди.\nЭслатиб ўтамиз, Шоҳруҳ ва Айшвариянинг ўртасидаги муносабатларга совуқчилик тушишига қуйидаги воқеа сабаб бўлган: 2003 йил «Муҳаббат йўллари»(Chalte Chalte») фильмига продюсерлик қилаётган Шоҳруҳ Хон фильмга бош аёл қаҳрамон аёл ролига Айшвария Райни таклиф этади. Кунларнинг бирида эса суратга олиш майдонига актрисанинг ўша вақтдаги севгилиси Салмон Хон ташриф буюриб, Айшвария билан жанжаллашади, актрисани уришгача бориб, майдондаги декорацияларни бузиб кетади. Салмоннинг келиб-кетишидан каттагина зарар кўрган Шоҳ Айшвария Райни фильмдан чиқариб ташлаб, унинг ўрнига Рани Мукержини таклиф қилади. Шу тариқа барча эпизодлар қайтадан суратга олинади. Айшвария Шоҳруҳ Хоннинг бу ҳаракатини ҳеч қачон кечирмасликка ва унутмасликка сўз берган эди ўшанда.\nЎч олишни унутмаган Айшвария Шоҳруҳ ва Гаурини 2007 йилда бўлиб ўтган никоҳ тўйига таклиф этмади. Орадан сал ўтмай Катрина Каифнинг туғилган кунида Салмон Хон билан айтишиб қолган Шоҳруҳ Айшвария ҳақида бўлмағур гап қилгани ҳақида гап-сўзлар тарқалди. Салмон Хон матбуотда берган интервьюсида Шоҳруҳ Айшвария ҳақида ҳақоратли сўзлар айтганини таъкидлаган бир пайтда Болливуд шаҳаншоҳининг ўзи аёлларни қаттиқ ҳурмат қилиши ва ҳар қандай шароитда ҳам бунчалик тубанликка борслигини маълум қилади. Шоҳруҳ Хон шунингдек Баччанлар оиласининг энг яқин дўсти миллиардер ва сиёсатчи Умар Сингхга сим қоқиб, Айшвария ҳақида ҳеч қачон ёмон гапирмаганлигини айтади.\nКатегория: БОЛЛИВУД ЮЛДУЗЛАРИ | Просмотров: 1586 | Добавил: Admin | Рейтинг: 1.0/2


Товламачи дастурларнинг 75 фоизи русийзабон дастурчилар томонидан тузилгани маълум бўлди\n17:41 / 19.02.2017\n2016 йилда фаол бўлган 62 товламачилик дастуридан (ДТ) 47 таси, яъни 75 фоизи русийзабон дастурчилар ёки МДҲ вакиллари томонидан яратилган. "Касперский лабараторияси" маълумотлари шундан далолат бермоқда. Бу ҳақида itsec.ru сайтида хабар берилди.\nНима учун айнан русийзабон дастурчилар товламачилик ДТни яратишга катта эътибор қаратаётгани номаълум. Эҳтимол, бу Россия ва қўшни мамлакатларда юқори малакали дастурчиларнинг кўплиги билан изоҳланар. Бундан ташқари, троян-шифрчилар пайдо бўлгунга қадар русийзабон махфий форумларида бошқа турдаги товламачилик ДТлари сотилар эди. Дастурлар жабрланувчиларнинг Windows ёки браузерга кириш имконини блоклаб қўйиб, уни қайтариш учун тўлов талаб қилган.\nТелеметрия маълумотларига кўра, сўнгги 12 ойда товламачилик ДТларидан фойдаланилган ҳужумлар сони сезиларли даражада ошган. 2016 йилнинг бошида ҳар 20 сонияда компьютерларга зиён етказилган бўлса, йилнинг охирига бориб бу кўрсаткич ҳар 10 сонияни қайд этди. Ҳар 40 сонияда бирор бир тижорат ташкилоти товламачилик қурбонига айланмоқда.\nТовламачилар оддий фойдаланувчиларга спам-хатлар йўллашдан кўра, йирик компанияларни афзал кўришмоқда. Экспертлар 2016 йилда умумий ҳисобда 32 091 та товламачилик ДТни аниқлашди. Маълум бўлишича, уларнинг бари 62 гуруҳ томонидан амалга оширилган.\nХакерлар жамоасида "товламачилик ДТ хизмат тури сифатида" бизнес-модели кенг тарқалмоқда.


Ўзбекистонда пенсияга чиқиш тартиби соддалаштирилади | IDROK.UZ\nЎзбекистонда пенсияга чиқиш тартиби соддалаштирилади\nЎзбекистонда жорий йилдан бошлаб ёшга доир пенсияни расмийлаштиришда электрон кўринишдаги архив маълумотномаларини тақдим этишнинг синов лойиҳаси ишга туширилади. Мазкур лойиҳа “Кексаларни қадрлаш йили” Давлат дастурига асосан назарда тутилган. Икки йилга мўлжалланган лойиҳанинг умумий бюджети 1.5 миллиард сўмни ташкил қилади. Жорий йилда унинг амалга оширилиши учун 350 миллион сўм сарфлаш белгиланган.\nТаъкидлаш лозимки, Давлат дастурида 2015-2017 йилларда пенсия таъминотининг ягона идоралараро интеграциялашган маълумот тизимини жорий этиш режалаштирилган. Янги тизим Пенсия жамғармасининг маълумот базаси негизида яратилиб, пенсия тайинлашда иштирок этадиган давлат органлари билан интеграция қилинади.\nЯнги тизим туфайли келгусида пенсионерлар пенсияни расмийлаштириш учун қоғоз кўринишида эмас, балки электрон шаклда зарурий маълумотномаларни олиш имкониятига эга бўладилар.


Грипп - Бу нима? - Онлайн Тиббий Энциклопедия MedLife.Uz\nГрипп [франц. grippe], инфлюэнца – кенг тарқалган ўткир юқумли касаллик. Яққол интоксикация кузатилади, нерв ва юрак-томир тизими фаолияти бузилади. Гриппни вируслар кўзғатади; уларнинг A, Ap А2, В, С турлари маълум. Вируслар вақт-вақти билан антиген тузилишини ўзгартириб туради. Жумладан, А турининг ўзида антиген хусусиятига қараб A (Н1N1), А (Н1N2) антигенли вируслар фарқ қилинади. Ўзбекистонда, асосан, А, айрим ҳолларда, В тури учрайди. Грипп вируслари жуда беқарор; хона шароитида бир неча соатдан сўнг юқиш эҳтимоли йўқолади, қуёш нури таъсирида тез нобуд бўлади. Паст ҳароратда, айниқса, ҳаво ҳарорати 0° дан паст бўлганда вирус узоқ сақланади. Шу сабабли грипп касаллиги совуқ мавсумда кўпроқ кузатилади. Дезинфекцияловчи воситалар (хлорамин, хлорли оҳак эритмалари, формалин, кислота ва ишқорлар) таъсирида вируслар тез нобуд бўлади. Исириқ тутуни ҳам грипп вируларини ўлдиради.\nГрипп бутун дунёга тарқалган, ҳар 2-3 й. да бу касаллик эпидемияси қайд этилади. Инфекция манбаи бемор, у аксирганида, йўталганида, гаплашгнида вирус ҳаво заррачалари ва сўлак томчилри билан атроф муҳитга тарқалади. Айниқса, касалликнинг дастлабки кунларида вирус бемор организмидан кўплаб ажралиб яқин атрофдаги одамларга нафас йўллари орқали тушади.\nАҳолининг барча табақалари (болалар ва кексалар ҳам) бу касалликка мойил. Нимжон, турли хасталикларга чалинган одамларга грипп тез •оқади. Жисмонан бақувват, чиниққан одамларда касаллик кам кузатилади.\nКасалликнинг яширин (инкубацион) даври жуда қисқа – бир неча соатдан 1-2 кунгача. Касаллик тўсатдан бошланади. Соғлом юрган одам бирдан мазаси қочиб эти увишади, лоҳас бўлади, ҳарорати кўтарила бошлайди. Орадан 1-2 соат ўтгач, касалликнинг асосий аломатлари намоён бўлади. Иситма қисқа вақт ичида 39 – 40° гача кўтарилади, бемор жунжикиб, совқотади, калтирайди. Ҳ-рат кўтарилиб бўлгач, беморнинг бадани қизийди, бетоқат бўлади. Аъзои бадани, боши, Қўл-оёқ мушаклари зирқираб оғрийди. Айниқса, пешона ва чакка соҳасида оғриқ кучли бўлади. Баъзан беморнинг боши айланиб, кўзи тинади. Кўз ёшланади, қизариб кетади, кўз соккасида оғриқ бўлади. Бурун «битиб» қолади, нафас олиш қийинлашади, томоғи оғрийди, оғзи кақрайди, қуруқ йўтал пайдо бўлади. Грипп енгил, ўртача ва жуда оғир ўтади. Касаллик оғирроқ кечганда кўнгил айниши, қусиш, бурун қонаши ҳам мумкин.\nГрипп кексалар ва болаларда анча оғир кечади, организмда илгаридай мавжуд бўлган сурункали касалликлар, одатда, зўраяди, баъзан бошқа касалликлар – зотилжам қўшилади. Касалликдан кейин ўпка шамоллаши, буйрак, мия пардалари нерв тугунлари ва толаларининг яллиғланиши каби асоратлар кузатилади.\nДаволаш. Грипп билан оғриган беморни касалхонага ётқизиш шарт эмас, уйда алоҳида хонада ётгани маъқул. Фақат касаллик оғир кечган ҳолларда бемор касалхонага ётқизилди. Касалликнинг оғир-енгил ўтишидан қатьи назар, бемор ётиши лозим. Вирусларга таъсир этувчи ремантадин, интерферон каби дорилар фақат дастлабки кунларда қўлланилса яхши наф беради. Ширчой, лимонли мураббо (айниқса, малина, смородинали), қатиқ, қокурум ичиб терлаш бемор аҳволини яхшилайди. Шифокор тавсияси билан оғриқ қолдирувчи дорилар ва антибиотиклар тавсия этилади.\nОлдини олиш. Грипп тарқалиш эҳтимоли бўлган кезлари махсус профилактика мақсадида вирусга қарши вакцина билан эмлаш ўтказилади. Асосан, болалар ва кекса ёшдагилар айланади; вакцина бурунга томизилади. Гриппга қарши гаммаглоблин қилинади. Бурунга профилактика мақсадида интерферон томизиб туриш, оксолин мойи суртиш, бемор бор хонада исириқ тугатиб туриш мақсадга мувофиқ.


Баъзиларга об-ҳавонинг совиб кетиши “байрам”га айланди\nАндижонда солиқчилар томонидан 38 тонна кўмирнинг ноқонуний савдоси олди олинди.\nЮртимизга қиш фаслининг эшик қоқиб келаётгани, айримларнинг “ноёб қобилияти”ни уйғотиб юборган кўринади. Об-ҳавонинг кескин совиб кетиши улар учун “байрам”га айланди.\nВазиятдан унумли фойдаланиб қолишга уринган жалақудуқлик Олимжон Режапов (исм-фамилиялар ўзгартирилди), Аҳмад Раҳимов ҳамда Толибжон Самиев кўмир савдосини бошлаб юборишибди. Не ажабки, улар “тадбиркор”лигини қонуний эмас, ҳеч қандай ҳужжатларсиз йўлга қўйган экан.\nСолиқ ходимлари томонидан ўтказилган профилактик тадбир натижасида Толибжон Самиевга тегишли бўлган умумий қиймати 20 миллион сўмлик 25 тонна, “ҳамкасблари” Аҳмад Раҳимовнинг 6 миллион 400 минг сўмлик 8 тонна, Олимжон Режаповнинг эса 4 миллион 300 минг сўмлик 5 тонна кўмир маҳсулотининг ноқонуний савдоси олди олинди.\nУшбу ҳолатлар юзасидан маъмурий ҳуқуқбузарлик тўғрисидаги баённомалар расмийлаштирилиб, 38 тонна кўмир маҳсулоти далилий ашё сифатида олиб қўйилди.\nКиритилди: 18:29 12.10.2018. Ўқилди: 982 марта. Фикрлар сони: 0 та.\nРоссиялик хоккейчилар ҳақида фикр билдирган америкалик...


Ўзбекистон терма жамоаси яна “қовун туширди” | Бош саҳифа\nЎзбекистон терма жамоаси яна “қовун туширди” Қўйилган вақти 07.10.2016 | Муаллиф: faqat.uz Жаҳон чемпионати 2018 саралашининг учинчи босқичи, учинчи тури доирасида Ўзбекистон миллий терма жамоаси Эронга қарши майдонга тушиб, 0-1 ҳисобида мағлуб бўлди.\nҲа, Ўзбекистон Эронга мағлуб бўлди. Эрон Осиёнинг энг кучли терма жамоаси эканини тан олган ҳолда, бир нарса дейишимиз мумкин: Ўзбекистоннинг ўйинини таҳлил қилишга қодир эмасмиз. Нега деганда, бу ўйин таҳлил қилишга арзимади.\nУчрашувдан сўнг Эрон терма жамоаси бош мураббийи Карлуш Кейрош айтганидек, Ўзбекистон терма жамоаси майдоннинг ўзига тегишли қисмида тўпни назорат қилиб, узоқ масофага ҳаводан тўп узатиш билан банд бўлди. Ҳақиқатан ҳам, шунчаки бир бирига тўп узатиш билан “банд бўлди”. Рақиб дарвозасига тўп киритишдек асосий мақсад ёддан чиқди.\nМухлисларнинг ўйиндан кейинги фикрларини эшитишнинг ҳожати йўқ, чунки уларнинг жамоа ўйини тўғрисида қандай фикрда эканини ўзингиз жуда яхши биласиз.\nЎйинни томоша қилиш учун “Бунёдкор” стадионига йиғилган мухлислар Эрон дарвазобонини кўришгандир, бироқ телевизор орқали кўрган томошабинлар рақиб дарвазабонининг ким эканини билишдию, лекин ўзини кўришга улгуришмади.\nБуни “Эрон дарвозабонини бирон ким кўрдими? Ҳатто, кўриниши қандай эканлигини ҳам кўрмадим-да…”, дея ижтимоий тармоқларда қолдирилган фикрлар ҳам тасдиқлайди.\nТерма жамоанинг ғалаба учун ҳаракат қилгани ҳам бор гап. Бироқ қачонгача кучли жамоалар олдида ожиз қоламиз. Аслида ўзимиз ҳам Осиё футболида юқори ўринда турамиз.\n“Бунёдкор”га ташриф буюрган айрим мухлислар ўйиндан эмас, стадионда томошабинлар юзага келтирган муҳитдан қониқиш ҳосил қилгани ҳақида Facebook тармоғида ёзади: “Терма жамоамиз ютқазди, лекин стадиондаги муҳит яхши бўлди. Футболчилар ҳурсанд қилишмади, бироқ мухлисларга офарин”.\nБиринчи бўлим якунига яқин терма жамоамиз сардори Сервер Жепаров жароҳат олиб, майдонни тарк этди. Унинг ўрнини жамоамизнинг “сеҳрли таёқчаси”га айланган Александр Гейнрих эгаллади. Унинг майдонга тушиши жамоанинг ҳужумдаги ўйинига бироз ижобий таъсир ўтказди, бироқ ўйин барибир майдоннинг бизнинг дарвоза жойлашган ярмида давом этаверади.\nЎзбекистон терма жамоаси бош мураббийи Самвел Бабаян ўйин ҳақидаги фикрларини билдирар экан, бу мағлубиятга Одил Аҳмедовнинг майдонга туша олмагани ва Сардор Рашидовнинг ўз даражасида ўйнай олмайтганини сабаб қилиб кўрсатди.\n“Муҳим ўйинда, афсуски, омадсиз ўйнадик. Йигитларга сўнгги дақиқаларга қадар курашишгани учун раҳмат айтаман. Одил Аҳмедовнинг йўқлиги бугунги ўйинимизга катта таъсир қилди, ҳужумда вазиятлар кам яратдик. Эрон ҳимояда яхши ўйнади. Бугун мағлубиятга учрадик, аммо ҳали олдинда ўйинлар кўп. Биз кейинги ўйинларда керакли натижаларни қўлга киритишга интиламиз”, дейди мураббий.\nОдил Аҳмедов 11 октябрда Хитой термаси билан ўтказиладиган футбол учрашувида майдонга тушиши мумкин.\nОлдинда ўтказиладиган ўйинлар кўп. Нима бўлганида ҳам, мухлислар терма жамоага ишонишади ва омад тилаб қолади. Биз эса мухлислар тилаётган омад зое кетмаслигига умид қиламиз.